amanoisuno/poet huggingface dataset:
和苦雨韻 李彭
春歸已獺祭，微綠先道周。衡門少燈火，征夫竭乾餱。雨工挽九河，洊作南國憂。君詩形苦詞，高義薄中州。歌聲滿天地，宰物能聞不。凡今世賢知，耄及誰不偷。唯我與之子，炯炯定寡求。安得習習風，凍枿新萌抽。遙山滌餘靄，歸雲下巖幽。紫鳳會騫翥，百鳥勞喧啾。蒼生得税駕，王度日清休。醉眼眩章句，煩君爲校讎。
遊簡寂觀 李彭
仲夏暑方壯，游子巾柴車。崖斷眇空曠，遂造羣仙居。闊步烟靄外，追凉晚風餘。泉聲遠逾響，猿掛時相呼。仙人翔寥廓，曾不念故廬。蒼珉禮斗處，往往聞笙竽。我復恣雲卧，悠然隘寰區。妄念鼓不作，長歗聊虚徐。
奉酬蕭子植 李彭
太丘廊廟具，活國方暢謀。虎豹阨九關，全軀荷靈修。元方開美度，奮舌同尊周。悠悠釋嶠雲，亭亭留海陬。别時閨中女，娟娟未知愁。小襦繡爛漫，擷草鬬新柔。甲子歘流電，窈窕今好逑。擇對得妙士，邁往氣横秋。既逾絕塵到，復軼黄中劉。屬者過我廬，並坐崖谷幽。高標極迥映，出語如冥捜。想當飽四庫，那肯事五樓。回首問童稚，頗有此客不。分攜月屢彀，好音俄見投。蠻牋落大句，豪潤仍清遒。顧兹坦腹郎，信矣百不憂。側聞奏雲門，總章定諮諏。翁當乘安車，姓名覆金甌。冰清遂賜環，德星聚中州。陋巷寡輪鞅，寒烟滿林丘。滌耳聽老語，餘生復何求。哦詩聊送似，長懷付溟鷗。
奉酬湖陰韋深道 李彭
淮南廢沐浴，望漢三十秋。丞相發蒙耳，衛青奴虜儔。終藉汲長孺，毅然寢陰謀。正人國之紀，進退繫戚休。鶚立聳朝著，深藏耀巖幽。湖陰有真隱，趣尚協滄洲。奇胸飽風霜，大筆森戈矛。急賢甚漁獵，網羅英雋收。終南與少室，朝暮拔其尤。胡爲卧江津，尚阻瞻冕旒。顧令繭栗犢，升禋薦圜丘。開軒榜獨樂，高躅追前修。志士遺草澤，餘波及湯流。益使山林尊，豪奪不可求。但恐赴隴書，未能逃大蒐。嗟余牛馬走，鬢斑年亦遒。烟霞入種藝，松桂助颼飀。書來挾妙句，眷言頗綢繆。乃知氣先感，臭味還相侔。詩成月生嶺，迴溪上明樓。
奉酬石元涇 李彭
往時萬石君，諸郎皆孝秀。身自浣厠牏，已足垂不朽。君侯驅卉木，去病如滌垢。以兹壽白髪，不落西京後。新章來全楚，爽氣起懷袖。覓句代寒温，慚非報瓊玖。
奉酬程子尚 李彭
彼美洛陽人，貽我柏梁句。艷雪敵清妍，春雲多態度。憶昔郎官湖，秋風落烟樹。使君出程門，蕭蕭髪垂素。平時仲尼履，尚可藏武庫。不見揚子雲，欣與侯芭遇。况兹得小阮，風流肖諸父。曠懷滄洲期，恊我塵外趣。尚無金玉音，歸鴻來枉渚。
慶上人以再聞誦新作突過黄初詩爲韻作十詩見寄次韻酬之  其一 李彭
鄱陽山水國，東南一都會。朗玉得斯人，駸駸越流輩。島可不足吞，支許欲追配。新詩如絃簧，窈眇歌一再。
慶上人以再聞誦新作突過黄初詩爲韻作十詩見寄次韻酬之  其二 李彭
璧公釋門老，室有芝蘭薰。昔爲一逢掖，直諒頗多聞。枯禪百無染，静擁襄漢雲。不隨兒女曹，搴旗樹功勲。
慶上人以再聞誦新作突過黄初詩爲韻作十詩見寄次韻酬之  其三 李彭
蟬噪嗟齊梁，鳳鳴推沈宋。諸人勤著脚，何嘗窺妙用。獨有杜參謀，變態無與共。絕唱冠古今，孤高追惜誦。
慶上人以再聞誦新作突過黄初詩爲韻作十詩見寄次韻酬之  其四 李彭
嘉平送餘運，丘園先欲春。東風堂堂來，不畏北風嗔。緬想萱芽動，高標壓常珍。川岑互映徹，草木俱鮮新。
慶上人以再聞誦新作突過黄初詩爲韻作十詩見寄次韻酬之  其五 李彭
吾友韓子蒼，霧豹閟關鑰。一朝出陰崖，蓬山真著作。絕倫共推讓，痛掃凈瑕膜。行矣貳紫微，居然賦紅藥。
慶上人以再聞誦新作突過黄初詩爲韻作十詩見寄次韻酬之  其六 李彭
材名參上流，徙薪知曲突。趣嚮期真源，悟悦須法窟。楚謠與漢風，要自非凡骨。幻藥不可當，靈根貴英發。
慶上人以再聞誦新作突過黄初詩爲韻作十詩見寄次韻酬之  其七 李彭
我生如艅艎，罅漏頓補過。涉世任風帆，唱予聊復和。髪短巾屢欹，食艱齒仍墮。自嗟叔夜懶，又疑武侯卧。
慶上人以再聞誦新作突過黄初詩爲韻作十詩見寄次韻酬之  其八 李彭
田園本地著，耕耘不忘初。修桑復浴種，力作共征輸。榮名愧八俊，典學欣三餘。安敢望輓汲，雲林當晏如。
慶上人以再聞誦新作突過黄初詩爲韻作十詩見寄次韻酬之  其九 李彭
子居招隱巖，妙解招隱詩。濟勝良有具，幽討捷若馳。秀峙王郎子，斵句時相依。異世得岳湛，連璧真妍姿。
慶上人以再聞誦新作突過黄初詩爲韻作十詩見寄次韻酬之  其一○ 李彭
札札寒女機，織素工流黄。何如風塵外，翠袖倚修篁。幽居渺天末，肯傍霍衛墻。饔人解黿處，誰能染指嘗。
九日奉呈元亮兄 李彭
窮秋風落山，歲事幾轉軸。蕭然四壁空，觸眼困羈束。我塵已生甑，兄亦未有屋。少也不如人，自視真陸陸。北阮烏賀蘭，絕影追風足。誰知薦圜丘，乃用繭栗犢。棄置勿復陳，萬事蕉夢鹿。渺渺天界高，宫黄著畦菊。能來慰艱勤，濁醪巾可漉。雖無熊耳杯，要自尊中淥。屬厭謝珍羞，無禍可當福。回觀夸奪兒，往往加煩促。
用前韻 李彭
離索未相逢，情親在詩軸。歸來兩丹楓，詩作牛腰束。妙語挾風霜，勁氣穿我屋。眼中識慈明，尊下慚小陸。念昔少年時，洞庭思濯足。援琴寫將歸，臨河歎鳴犢。正爾巢一枝，何勞排五鹿。江闊洲渚寒，微風泛時菊。劇談斗低昂，露草復淋漉。誰家酒杯寬，滿引甕頭淥。何知程衛尉，未暇顧藉福。鼓柂牽牛河，頓覺滄溟促。
農家三首  其一 李彭
力田徇所務，蓐食赴其勞。譬之賈欲贏，疇能惡喧囂。逢年未前期，敢緩芟與薅。黔雷無偏頗，多稼埋牛尻。倉廩自兹實，含飴弄兒曹。
農家三首  其二 李彭
自我曾高時，以有此土田。一朝均租賦，吏文沸相煎。南鄰勢炙手，北鄰富薰天。歗聚烏合衆，變詐揮金錢。本心抑兼并，瘠土賦委填。如聞下温詔，膏澤爲洗湔。但願多樂歲，鼓腹常便便。
農家三首  其三 李彭
牛羊腯以肥，鴨鷄大且碩。里正少經過，誰能事烹擊。年豐大作社，婦姑得紡績。吾生本完膚，箴砭困無疾。十年遭追胥，翻倒徒四壁。從今得安眠，絡緯鳴唧唧。
聞官軍已破賊巢 李彭
海內政不苛，民望罷危苦。劇賊藏禍心，全吴俄歗聚。僣號着赭黄，竊發遽如許。喧然大點兵，移檄插毛羽。推轂遣軍容，壯士皆貔虎。府縣調急夫，騷動煩里旅。富室齎金璧，細民攜婦女。巖谷遠遁逃，股慄畏刀鋸。寒儒守松楸，效死安忍去。南風吹捷音，破竹聞吉語。聖朝乾坤大，鼠輩敢予侮。妖氛已盪盡，和氣滿南土。但願勤民瘼，治安每危懼。昨抱心腹疴，砭劑得良愈。要於匕筯間，毋忘伏枕慮。諸公頗皋夔，臨軒跨堯禹。鄙夫芻蕘言，庶或資小補。倚松一長吟，停雲洒朝雨。
吕信道以詩見遺作五字句報之 李彭
江州持月旦，嚴於亞夫營。君爲倒屣客，濩落四坐驚。我從鄂沔來，會面邾子城。新詩照窗几，頗復深而清。作人有佳處，喜客家釀傾。幽花不遣賞，未免遭譏評。何當小拂掠，拚飲罄玉缾。
有慶上人數以詩見贈慶始學詩於祖可爾來擺脱故步進而不已未可量也作短句以報之 李彭
晝公無恙時，句吐春空雲。筆端斂萬壑，中聞清夜猿。門生霑賸馥，派别自淵源。深嶺蘿月妙，縱觀嵐氣昏。時蒙一顧重，騰驤空馬羣。大師於越秀，幽氣如芳蓀。玉笈發金籥，闊步登詞門。脱略塵外躅，摩霄鬱飛翻。豈惟足風露，定復多皇墳。昨枉招隱句，深靚麗且温。挽我誘松桂，要移北山文。諸郎短兵接，此事獨策勲。慚非鍾嶸評，更休知音論。
自武寧捨舟度嶺投宿南山寺 李彭
水落晚灘澀，雲生寒嶺昏。捨舟步崎峰，鬱蘿陟松門。孤烟望墟落，浮林自一源。野杓方屢渡，槿籬時扣閽。弄孫何許翁，夷面復鳥言。問津了不解，路窮斜谷分。暝投古蘭若，鐘磬清塵根。猶疑武陵客，誤宿桃花村。
遊真風觀 李彭
緣雲得支徑，遂造幽人居。夕風冒梁棟，蒼苔上庭除。仙崖衣襞積，玉磬韻虚徐。回首塵外躅，浩歌將焉如。
歸來堂爲韓子蒼題 李彭
出處無定在，閲世關盛衰。令德山林尊，昭代丘園非。達人解其趣，頗復擇所歸。淵明傲世故，葛巾風欹欹。偶隨出岫雲，戲作三徑資。少日辭吏去，新菊親風期。韓侯極簡秀，早蒙當宁知。未吐五色綫，小試聊補遺。高詠少司命，乘風載雲旗。一坐空無人，安能免深排。昨來天東壁，少欲乘泰階。誤隨曉星去，流落天南陲。得縣篁竹中，簿領頗沈迷。奈何訓誥筆，反用催科爲。度堂痛掃溉，勝氣自爾隨。風度窗户急，雲生梁棟遲。不減田園居，歸去將安之。窈窈青禁闥，沈沈黄金閨。至尊下温詔，羣公歌式微。行矣戒徂兩，長吟收夕霏。
曉發章水道中有懷伯固駒甫師川養直效何水部體以寄恨 李彭
幽窗未全曙，百鳥忽忽鳴。分袂會心侣，歸艎章水平。寒温乍回互，適兹凋兩蓂。水南花未放，水北柳渾青。春物幾駘蕩，浮雲俄變更。念昨一笑適，愁分兩地情。縹瓷舉桑落，醒醉醉還醒。
發故篋獲端石蟾蜍研形模極小蓋予幼小時几案間物對之肅然如與故人相遇感而賦詩 李彭
誰從浴日淵，得此赬虬卵。雕鐫勞哲匠，皤腹目仍睅。良非銅雀渴，頗覺鳳咮短。憶昔少年日，濡毫輒塗竄。蒼苔時覓句，賦雪起爲亂。麟經析凡例，羲易明象彖。冉冉桑榆交，忽忽顔鬂换。發囊逢故人，清夢聊爲唤。李膺交北海，中郎識元歎。當時臨所遇，與我意俱滿。翻思辭學官，噉月復不淺。起予剛直胸，往往期并案。願同戀棧馬，作我郊園伴。新詩真類俳，破睡資一粲。
宿開先 李彭
建業未焚櫬，蓀山實靈囿。推輪碧眼胡，篤老勤井臼。草樹百經霜，往事如運帚。遠懷一味禪，徒酌三昧酒。尋源徹河漢，窈窕出幽竇。卧看落山腰，雙鳥起驚救。稍深藤蘿昏，扶蓼入徑取。伽陀古錄鈎，殷勤牧羊叟。礪角煩羸牛，外苞蘚紋皺。往者不可作，念切病軀痩。眼明逢島可，秦度復畏友。俯手攜阿連，冥搜逃折柳。竟亦不能奇，荒蕪但如舊。更須尋紫霄，寒廳視牛斗。
寄侍其雲叟 李彭
建業有高士，幽棲閟巖扄。時從出岫雲，縹緲來青冥。昨者修水頭，伴我騎長鯨。貌古心更古，膚清神愈清。朝談織烏墜，夜坐玉繩横。辯舌不掛壁，泊然忘譏評。嶧琴孤風嘯，鏖棋飛電鳴。慈明投祖去，霜風助揚舲。自我不見子，三占少微星。殷勤行沙鴈，素書毎丁寧。悠悠望塵友，變態鴻毛輕。盟血未曾乾，飛語聊相傾。少聞高士風，汗下顔甚赬。吾言蓋有激，因之見交情。
宿雲居十住軒 李彭
塵事起濫觴，洶洶濤頭聚。對鏡眼生花，尋幽心脱兔。歐峰阻躋攀，榆柳春再暮。維時春作夏，起我勤杖屨。捫蘿惑去蹊，陟巘忘故步。大壑埋白雲，陰崖崩老樹。縈紆幽鳥道，突兀升洞府。厖眉老比丘，倒屣蒙顧遇。曾未契三關，遽已棲十住。暉暉天横參，稍稍窗送曙。華鯨破短夢，山禽唤新句。伊予羣念息，亦遭回俗馭。徒爲三日留，復在邯鄲路。
雪夜戲玉侯 李彭
望舒離金虎，晚雨幻玉沙。觸楹勢頗疾，打窗風正斜。西家有勝士，夢回筆生花。孺人近行邁，章江駐雲車。銀屏擁絳桃，繡帳戲蘭牙。暫停短轅馭，清歡春思賖。陋巷笑短李，柴門蓬藋遮。裋褐對孟光，冰柱吟劉义。想君獨樂時，覓句剩欲誇。脉脉無由語，疏林集暝鴉。
對雪 李彭
晏陰城郭昏，窮巷寒意沍。回飈卷玉塵，稍稍凝曙露。應煩阿香手，終日舂薄暮。獨鳥避寒柯，驚麕迷故步。木冰達官怕，向來聞此語。擁絮卧北窗，鼻端從栩栩。
遣興 李彭
彌年倦行役，丘園曠幽尋。殷勤響晴哢，爲我貽好音。梨花映皓月，猶作故時面。歸來雪如花，坐看花如霰。中朝懸美祿，椎鋒號能軍。而我於此時，不武亦不文。平生嚴子陵，故自狂奴態。箕踞問君房，素癡寧小差。上馬須不落，起居善何如。吾生行樂爾，何用明區區。
謝靈運詩云中爲天地物今成鄙夫有取以爲韻遣興作十章兼寄雲叟  其一 李彭
嚴霜知勁柏，大節見固窮。懷人居白下，抱道立黄中。秦淮浩茫茫，楚山耿叢叢。胡爲恡音素，過盡南歸鴻。
謝靈運詩云中爲天地物今成鄙夫有取以爲韻遣興作十章兼寄雲叟  其二 李彭
達士庶可慕，勞生良足悲。君看嘉賓黠，何如方回癡。榮衰等湛露，變更如劇棋。冥冥萬事定，何用機心爲。
謝靈運詩云中爲天地物今成鄙夫有取以爲韻遣興作十章兼寄雲叟  其三 李彭
學詩如食蜜，甘芳無中邊。陳言初務去，晚乃换骨仙。我昔實知此，老懶挽不前。兒曹喜吟諷，快意艷陽天。
謝靈運詩云中爲天地物今成鄙夫有取以爲韻遣興作十章兼寄雲叟  其四 李彭
曩時阮步兵，埋照毎沉醉。是身託麯蘖，真若有所避。誰知名教中，固自多樂地。花氣雜和風，相我曲肱睡。
謝靈運詩云中爲天地物今成鄙夫有取以爲韻遣興作十章兼寄雲叟  其五 李彭
西京執戟郎，老嗜杯中物。觀其所著書，澀讀由蹇吃。劇秦見平生，何心窺彷彿。唯有四愁賦，至今猶炳蔚。
謝靈運詩云中爲天地物今成鄙夫有取以爲韻遣興作十章兼寄雲叟  其六 李彭
孔融天下士，荀彧雙南金。既爲阿瞞用，復爲阿瞞禽。獨聞管幼安，龍蟠滄海深。難用固難殺，耿光垂古今。
謝靈運詩云中爲天地物今成鄙夫有取以爲韻遣興作十章兼寄雲叟  其七 李彭
器博無近用，胸中要縱横。腐儒昧行藏，寒窗守一經。營營市道交，務利如兼并。無復典刑在，况當觀老成。
謝靈運詩云中爲天地物今成鄙夫有取以爲韻遣興作十章兼寄雲叟  其八 李彭
陽城海內豪，隱居晉之鄙。養此冰霰姿，諫官安足起。欲沮延齡相，悠悠自風靡。何以昭無窮，政賴有此爾。
謝靈運詩云中爲天地物今成鄙夫有取以爲韻遣興作十章兼寄雲叟  其九 李彭
灌園如結廬，畦蔬如養雛。敏耘斯易壯，稍墮或攘羭。賣菜厭求益，得酒聊歌呼。醒來北窗下，解衣誦潛夫。
謝靈運詩云中爲天地物今成鄙夫有取以爲韻遣興作十章兼寄雲叟  其一○ 李彭
幽雲生簷楹，落日掛戶牖。茂樹發華顛，歸鳥鳴高柳。春風可憐人，舉兹爲我壽。行樂當及時，浮名竟何有。
次韻吕居仁見寄 李彭
井銼澹疏烟，幽憂廢寒暑。孤雲起幽嶼，澤物猶能雨。殷殷空裏雷，何曾濡厚土。燕鴻且長饑，誰能投枉渚。知心不識面，公子實楚楚。五葉活國謀，摩挲噤不吐。勝日覓羊何，幽期得支許。才高賦雌蜺，識遠辯鼮鼠。蘭蓀無異縣，臭味同此舉。開歲欲問津，夢逐寒江櫓。
次九弟韻 李彭
觀山如觀畫，入眼詩輒進。厭則收卷之，去留情不吝。老境喜平夷，落紙風雨迅。誰能肝賢愁，虚名媒疾疢。屬聞殷國師，已發吴越軔。破竹擒諸偷，長纓收犯順。官軍將解嚴，胸懷俱朗潤。小鴈讀我詩，出語亦遒峻。流霞暾槁顔，如彼潮有信。但願吉語聞，稱觴兀斑鬢。
次韻元亮行沙頭 李彭
甘雪餞餘運，行春慰清愁。曠懷萬物表，妙趣寄滄洲。視我園中蔬，陳根發新柔。恨無清渭姿，入涇不同流。老鴈唼菰蒲，非忘稻梁謀。天涯網羅密，所以挽不留。倚杖一蕭散，好鳥鳴林丘。誰同北山老，不動移文羞。仲兄儻能來，長嘯狎鳬鷗。
再次元亮韻 李彭
艇子打兩槳，石城催莫愁。不嫌波浪闊，但懼水生洲。大堤多女兒，草暖復桑柔。盈盈成雅步，皎皎臨清流。翠釵掛人冠，自作横陳謀。非無一時好，高懷詎能留。朝歌回墨翟，饋藥逃東丘。此豈聊復爾，頗似憐包羞。長吟望烟際，飛來雙白鷗。
從弟用前韻作人日詩見寄復和以贈之 李彭
涉七日爲人，眷言空復愁。既念襧處士，骨驚鸚鵡洲。更憐劉太孫，擇鄉得温柔。二兒千金軀，輕生隨轉流。樽中有歡伯，一笑爲爾謀。白髪生如寄，時駛不可留。我有騰化術，長袂挹浮丘。若言可持餉，定免二子羞。煩君一來過，春色著汀鷗。
次閑叟見寄之韻 李彭
王侯氣邁往，青春頗干祿。任俠似朱家，竄身脱冤獄。甘隨支遁遊，不作子公牘。着鞭投前地，嗜山性尤酷。遺民卧江漢，無心謀半菽。數面遂成親，開懷注醽醁。新聞倒青箱，讜論尊黄屋。禪參靈運前，庭列山陰竹。好乖當語離，作惡徒滿腹。西風掛席歸，清談渴心足。漢庭今側席，公道追黄鵠。莫作稻梁謀，營營輩鷄鶩。我自宴山川，坐嘯臨長谷。
次瑛上人韻兼示駒父 李彭
營道烈心期，脱葉危欲霜。遊子多苦顔，世故定未忘。解包祇園下，暎带瑤林旁。窈窕寄雲鴈，萬事炊黄粱。今君華亭姿，俛啄不得翔。相期紬金匱，妙趣詣方將。
次韻謝吴國器見贈 李彭
眇然詩家流，誰能補其處。雋逸追莫還，蕪漫推不去。譬彼玉花虬，絕塵須善御。越女動鳴機，纖纖工織素。吴侯勇於文，鋭氣發眉宇。既度驊騮前，邊幅時得覩。寧當縛微官，一掾妙三語。病夫樗櫟姿，耄及那受斧。新詩欲招隱，便自忘勞苦。眷言謝心期，願公毋矯舉。
三益齋 李彭
知人實未易，定交良獨難。勝已謝容悦，有來期必端。明公邁往姿，勁氣摩諫垣。確訒金石貫，博極溟渤寬。遺經起凡例，射策凌孔鸞。睥睨漢庭右，言激壯士肝。恥作子公書，肯彈貢禹冠。小試不盡妙，銀章楚江干。抱牘鴈鶩行，欲作故時看。彈治非柱後，縮手心膽寒。何嘗擾獄事，民自以不冤。如卿未慚老，此語垂不刊。虚懷望三益，閲此賢士關。要須得偉人，闊步未登壇。拜公丈人行，攝衣許躋攀。反蒙補我劓，况復親芝蘭。會心在簡要，我言真覺煩。章成謝不敏，猥并勞一刪。
廬山道中望天池諸寺 李彭
籃輿造林口，暝色歸暮田。槁木半搖落，羣峰翠回旋。翳翳雲門塔，霏霏祇樹烟。夕梵落雲際，微鐘下遙天。平時笑傲處，真成觀輞川。巖壑事難必，賞心難捨旃。還將九節杖，踏月上危顛。
遊廬山懷叔粲季敵兼憶小子氓等次謝康樂寄惠連韻 李彭
諸峰靄遐矚，上與箕斗近。西風吹人衣，蕭然無畦畛。煙霞入詩句，欲吐初未忍。但恨數往來，幽栖愧真隱。真隱如虚舟，渺渺姑乘流。何須長卿慢，暮年稱倦游。鐘鳴起菌閣，天上隱瓊樓。焉能誘松桂，曠懷且少留。少留平生歡，看雲復長歎。芝蘭念羯末，繭栗惟雍端。倚松聊停策，意遠縈層巒。風駛烟尚積，雨歇雲猶攅。攅雲本無心，孤猿響山陰。俯瞰白鹿洞，仰窺紫霄岑。何時攜諸少，清盟可重尋。仲子日邊去，歸鴉聞暮音。
次環中韻兼示蔡安叔 李彭
徵君遂偃蹇，乃復肯見過。清秋雨方闋，斷蜺猶飲河。高論到正始，往往操吾戈。相期守雌一，功成樂婆娑。步出雲雨上，長嘯攜羊何。
觀諸少移瑞香花詩皆屬意不淺次轉字韻戲之 李彭
託諷本寓辭，語亦要流轉。歘觀移花作，老眼頓忘倦。勿矜風露姿，未入麒麟殿。行將顧眄稱，深衷自兹見。
次韻并示劉四壯輿 李彭
浣衣起筮仕，釣璜辭碧灣。朝來玩西峰，聊答馬曹閒。寂寥漢庭中，二疏勇自退。復有一子雲，茅簷甘炙背。
絕江遇大風 李彭
江流平兩堤，艇子打雙槳。西疇閲多稼，北風吹巨浪。諸峰忽低昂，飛鳬隨下上。欲爲舒嘯期，兹焉廢心賞。
喜聞繩武元亮有歸期 李彭
行雲無定姿，况復出岫心。因風著孤嶼，悵望故山岑。遊子在天末，胡爲成滯淫。巽坎浩難期，關河阻且深。向來一紙書，何啻萬黄金。未射漢庭策，不妨梁甫吟。孤花春欲盡，裏許要同斟。
赴鄰舍招 李彭
虚舟縱逸棹，冉冉成老大。隨食蟲寄居，行年螘旋磨。來歸修水頭，視地不敢唾。俚言亦屢陪，灌畦常往佐。毎於休作時，弄筆聊頓挫。自謂老於斯，晏然歌楚些。年來尤屢空，非關學高卧。時節閭里歡，觴豆競繁夥。我獨蓬窗底，達曙發清餓。賴有竺乾書，開顔真自賀。近局可憐人，鷄黍起頹堕。整冠禮甚修，坐客仍虚左。浩歌爲之傾，樽爲歌長破。
題蘭亭修禊圖 李彭
商飈吹漢皋，水滿郎官湖。狂策上秋興，拂塵觀畫圖。娟然春風面，觴詠聊歡娱。中有超絕人，髯髯多髭鬚。筆端吐奇胸，紫鳳兼天吴。草木方變衰，安得蘭蕙俱。生絹如無有，酣放間歌呼。可憐謝餘杭，沾醉欹坐隅。詩慳遭重劾，罰酒輸行厨。遙遙數千里，定交在須臾。金谷望塵友，鸞鳥何其愚。嗟彼許敬宗，握筆侍玉除。將圖來此傳，懸知不相如。畫中見勝韻，真欲誅姦諛。臨風增想像，候鴈度晴虛。
將遊雲居中途得佛鑑師到日涉簡徑歸 李彭
呼船凌曙江，江空渺黄霧。冥冥蜀魄啼，嘖嘖寒雀哺。道人大梁來，折簡須晤語。爲迴緣雲策，小緩攀天路。元因會心期，非關排俗馭。青燈耿夜窗，高談雜疏雨。
東湖夜歸賦詩二章呈駒甫師川  其一 李彭
春歸土膏動，草際來和風。厲厲氣又嚴，晏陰似窮冬。崇蘭未含薰，蔽芾蕭艾中。仲長久埋照，幽期得無功。湖光起遙裔，淑景復冲融。連山倒垂碧，落日半規紅。不須勞意匠，物色自無窮。
東湖夜歸賦詩二章呈駒甫師川  其二 李彭
弱齡百不堪，寄傲及壯節。從人笑數奇，丘壑藏我拙。客夢漳水頭，鄰鷄鳴枯楬。荷鉏挾新詩，懷哉清夜月。野桃欲着花，幾見堪黍雪。當還灌我園，終歲飽葵蕨。
讀西京雜記十三首次淵明讀山海經韻  其一 李彭
南風吹新竹，密密復疏疏。脱冠眠北窗，興不減精廬。緬思西京事，聊開稚川書。千古納眼界，恍若巾柴車。頓忘在墐墉，灌畦蒔佳蔬。筆端真有口，妙處天壤俱。明如丹青手，百幅生綃圖。舉似兒子曹，矜誇還久如。
讀西京雜記十三首次淵明讀山海經韻  其二 李彭
恢恢樂遊苑，遊樂蠲苦顔。懷風森苯尊，吐花耀流年。秣驥無萬里，鋭氣陵天山。妙哉苜蓿盤，信矣非虛言。
讀西京雜記十三首次淵明讀山海經韻  其三 李彭
湛湛太液池，氣接崑崙丘。雕葫紫籜輩，茂密誰能儔。鳬雛與鴈子，遡波還復流。偓佺倚黄鵠，往往乘風游。
讀西京雜記十三首次淵明讀山海經韻  其四 李彭
飛燕傾人國，専夜居昭陽。當時姊弟貴，坐閲歲月長。琉璃作窗扉，金翠粲以光。無復聞勤儉，敦朴追文皇。
讀西京雜記十三首次淵明讀山海經韻  其五 李彭
彼姝掖庭子，王嬙端可憐。咄嗟毛延壽，媚嫵移遠山。一朝聘絕域，艷麗復何言。畫工戮幾盡，遺恨抱當年。
讀西京雜記十三首次淵明讀山海經韻  其六 李彭
公孫發蒙耳，猥作支厦木。仲舒棄膠西，白駒在空谷。脱粟飯故人，安敢望薰沐。齊人固多詐，何由調玉燭。
讀西京雜記十三首次淵明讀山海經韻  其七 李彭
長卿還成都，埋玉崑山陰。謀醉鷫鸘裘，跫然遯丘林。賣醪著犢鼻，滌器揚巴音。誰知子虚賦，遽愜武皇心。
讀西京雜記十三首次淵明讀山海經韻  其八 李彭
子雲識奇字，辨舌非所長。有宅纔一區，安貧固其常。深沉草玄腹，如裹萬里糧。苦心夢吐鳳，流傳今未央。
讀西京雜記十三首次淵明讀山海經韻  其九 李彭
惠莊長安儒，馳騁盤珠走。廉藺蠒栗犢，五鹿不當負。拊心困劇談，此中固多有。口舌何足争，虚名千載後。
讀西京雜記十三首次淵明讀山海經韻  其一○ 李彭
淮南學神仙，逸跡窮山海。著書名鴻烈，精爽凜然在。字中挾風霜，反躬忘寡悔。空餘褭蹏金，萬世將誰待。
讀西京雜記十三首次淵明讀山海經韻  其一一 李彭
韓嫣佞幸徒，骩曲承密旨。長安有成言，金丸不餓死。平生鵔鸃冠，於兹見操履。安陵泣前魚，炙手何可恃。
讀西京雜記十三首次淵明讀山海經韻  其一二 李彭
侍中着貂璫，非無事君志。雜用儒家流，仕宦譏不止。漢代從行幸，親近固其理。何嘗裨衮職，所執玉虎子。
讀西京雜記十三首次淵明讀山海經韻  其一三 李彭
馬遷下蠶室，發憤見良才。伯夷觀列傳，冥報嗟從來。含悲復不遜，安能避嫌猜。高文垂箕斗，斯士今悠哉。
讀廬山記懷文若弟 李彭
茂樹遶茅棟，鳴泉響屋除。胸中了無累，泛覽匡山書。巖谷在眼界，風烟來座隅。時逢幽人語，似與仙者俱。昔在宗少文，壁間留畫圖。澄神可觀道，卧遊良不疏。嗟予何徒役，山腰轉籃輿。瞻焉懷靡及，登臨將不殊。聊憑西去鳥，殷勤問何如。
陪趙傳道都護飲擬峴臺詩 李彭
平生羊荆州，雅意垂不朽。登臨發浩歎，望秋怯蒲柳。誰知如湛者，自可弊宇宙。鄒郎不領略，甘言發諛口。奈何千載餘，卜築擬峴首。我來勝氣生，排霄峙山斗。何暇知許事，谿山攬明秀。都護賢王孫，爲具掃愁箒。晴嵐變晚靄，霞綺粲高牖。如開摩詰畫，妙處落杯酒。長嘯徙倚餘，孤鴻沒南岫。
遂初堂爲伸仲題 李彭
長卿四壁立，寥廓無贏餘。子雲英妙姿，有宅纔一區。東山文靖公，盛德壓海隅。五畝幾不保，翁仲泣遺墟。張融貧寄傲，非水船安居。是皆知名士，慷慨振古無。隻椽與寸梠，乃爾未昜圖。頃年黄篾舫，赤壁藏菰蒲。尉曹得錢侯，孤柁吞平湖。自言家吴會，寧高結精廬。挾權彼何人，連茵列鼎徒。出奇斯無窮，怡顔享渠渠。理世無冤民，屢上黄屋書。竟爾完趙璧，幸免攘公羭。赤手縛於菟，幾發壯士疽。草木初無情，和氣勻噓枯。尋盟賀燕雀，聲樂聞鳥烏。獲鼎名其年，作亭題遂初。如公已克家，得雄必充閭。我居日涉園，養疴聊自娱。卜築頗清曠，風烟在衣裾。問舍經始難，覺公言不誣。詩成增想似，疏鐘暝虚徐。
晨起  其一 李彭
晨起眄庭柯，冲襟澹無營。猶疑夜來暑，幻作秋氣清。蒨籬鳥雀語，各自謀其生。安能從物役，月落修渚横。
晨起  其二 李彭
澹澹故園月，暉暉垂屋星。闌夕伴客語，已復過我庭。誰爲旋其樞，未覺顧兔靈。要知本不動，莫作流轉驚。
宿康王觀 李彭
流水赴大壑，孤雲耿松門。風幡動林杪，步屧烟景昏。矯掌俟幽討，高懷定誰論。濁醪有佳趣，溪魚供晚飱。無名窗外鳥，催曙武陵原。
重過康王觀 李彭
憶昔尋遠山，停策康王谷。烟昏鐘韻微，林茂鳥歸速。羽人雖稀少，落日見樵牧。徘徊臨清溪，溪魚白於玉。並遊幾何人，槁葉下喬木。回首十年夢，前塵那可復。欲去且少留，殘霞带孤鶩。
醉起 李彭
戀花歇晝眠，汲泉醒午醉。潛筠雅相攜，侵堦那復避。微風過方塘，鬱鬱送荷氣。丘園羣卉木，詮品識根柢。譬之足穀翁，贏縮在心計。借問有何好，是中固多味。
豫章通守李侯苦癰痬卧舟中約予相見 李彭
雲斷夜來雨，傍舟渡前溪。波漲回汀沒，林端遠岫微。故人方抱瘵，有約吾忍違。夷猶理歸棹，天末放朝暉。
劉越石 李彭
蒼岑玉峥嶸，寒林深窈窕。石如馬鬛封，其中藏二島。匡山嘗款門，煙扉耿相照。瑤堦既肪截，侍女亦雲緲。兹焉諧所求，蟬蜕出塵表。自爾絕問津，日月數過鳥。摩挲坐久如，藤蘿歘猿歗。
寄劉壯輿 李彭
曩者劉中允，懸車未華顛。騎牛澗谷底，終歲飽風烟。至今草木間，餘光發幽姸。秘書百鍊剛，凜凜森戈鋋。勁氣睨汲黯，高文儕史遷。當時補衮流，氣燄摩蒼天。一語不合意，歸來枕書眠。急流勇自退，已度二疏前。檢討少壯時，嗜學勘丹鉛。微官裹黄綬，雄名敵青錢。聊爲三徑資，未减五柳賢。薦書到禁闥，信史多官聮。仙署得董狐，筆端直如絃。季札嬴博垠，歸興何翩翩。掉頭不肯住，引帆黄篾船。昨來離山東，嗤點羣兒喧。一朝掛其冠，謗語無由宣。顧我牛馬走，定交良有年。相期實高蹈，飲潔鳴風蟬。雖無元龍豪，問舍仍求田。同採陽崗薇，共酌陰崖泉。來往成二老，庶使萬世傳。
宿慧日 李彭
幽窗著曙色，匆匆鳥烏啼。軫念在遠壑，發軔離苔谿。泉聲作好語，挽客來招提。老衲道機熟，空洞了無疑。霜鐘耿晴空，上有垂露姿。暝隨噌吰聲，直與雲漢齊。摩挲不及去，行雲會東歸。
喜元亮歸 李彭
念君赴修畛，值此春事晏。坐窗居人愁，木末遊子遠。平時樂羣心，亦起隔津歎。南風不解愠，執熱要排遣。好鳥噪簷際，冰玉來照眼。歲華幾何時，莫遣費牽挽。茂椒儻可人，勤來或忘返。
修源 李彭
修源寒皎鏡，湛湛有餘地。居然起灘瀨，無復保夷粹。人實不易知，出處非細事。懸知成小草，何苦辭遠志。饑求仁者粟，不用濫乞米。清言豈置患，高誼世所韙。君看陸平原，華亭思鶴唳。季野雖不言，四時氣亦備。一飽會有時，幽園動春意。
宿翠巖 李彭
開門望西山，歲月已云積。及兹一登眺，風雨送行役。緣雲路崎嶔，憩澗鐘寂歷。幽討良獨難，微吟夜寥閴。
呼酒告竭不果飲徒飲漿因次淵明述酒韻 李彭
貧賤俯中歲，沒齒甘無聞。藿食屢清餓，勢與膏粱分。斯濫非我事，濁醪餞歸雲。槖饘從告竭，不廢抱皇墳。嘯歌夜漫漫，曜靈未能晨。豈非杜康絕，督郵那復馴。壺漿當觥飲，舉白澆余唇。飛霜凝暑路，調齊何殷勤。不堪餉親串，一笑貽文君。悠悠缺陷界，本無蕕與薰。亡于天地間，而生經緯文。東丘終反魯，仲淹世居汾。懷寶何必售，千載猶心親。伊優與骯髒，榮衰本同倫。
小軒前菊花玉雪可念今年忽變鵝黄作詩小話 李彭
幽軒種佳菊，得秋耀素華。頗與塵外客，特來當煮茶。賞爾貞潔姿，珂雪凈莫加。今年日在房，暉暉弄新葩。誰令色無主，稍稍作此花。長吟復三嗅，亦復長嘆嗟。汲泉蒔根本，藍田待瓊芽。
觀訪戴圖 李彭
閒庭秋草積，滿砌蒼苔深。忽向冰紈上，聊窺訪戴心。雪月俱皎皎，風林互森森。縱觀停艫處，猶聞擊汰音。終身剡溪曲，何嘗返山陰。徒言興已盡，真妄誰能尋。浮生同盡爾，慷慨爲長吟。
别何肅之 李彭
吾黨何水曹，明窗飽書傳。筆頭夢緗桃，秀句出黄絹。胸中萬壑冰，璧月共凝遠。未受沈范知，苦乏崔魏見。效官三徑資，立節九秋幹。隨牒修水濆，未減潘懷縣。誰知舞文吏，抱牘進鳬鴈。煩苛困疲民，欲作摶沙散。談笑罷追胥，老稚無遺患。春風吹城隅，花柳俱紛衍。胡爲動歸艎，徑去不受挽。病夫卧幽園，念離情莫遣。營詩持送君，愁雲横絕巘。
遊資聖菴遇明光明祖首座 李彭
久從招提遊，妙趣崖谷逈。自謂頗造微，何由昧斯境。絳氣靄秋空，白雪屯夜永。華屋蔭修椽，皎月浮藻并。壞衲逢阿師，苯尊髪垂頂。簡默近道要，虚夷發幽省。念昨分手初，霜飈虎溪冷。及兹再會面，老色藏秀整。屬予妄緣息，值子塵事屏。循澗意無窮，捫蘿度前嶺。
寄雲居微首座 李彭
天星粲以繁，斗杓横復直。其誰移人間，羅列遍阡陌。綺紈沸笙竽，觴酌事几席。遥憐山阿人，聽鐘夜寥閴。孤峰最高寒，陰崖四時雪。許分一沠風，濯我朱夏熱。江臯春事歸，峰頭猶凛冽。報子以迴飈，草木亦欣悅。
客有以贋銅香爐見貺者感而賦詩 李彭
巧匠資妙手，斵泥冶金爐。雲雷載皤腹，金石礱慢膚。外質荷潤色，中扄嗟厚誣。巖巖金博山，水沉與之俱。青煙耿朱火，鬱窈凝空虚。香色映華觴，噴薄滿座隅。謬當二器間，顔泚意不舒。如聞厭浮僞，此物無贏餘。勿云識真少，爲謀良自疏。
次徐十題承天壁韻 李彭
權門嗟來食，諸郎願操瓢。獨有聘君孫，詩裁九牛腰。南州翁仲泣，祖風端未遥。漢庭給扶人，進隨退晚朝。凌煙在何許，潘鏡二毛彫。抱瑟懶來齊，啜羮常見堯。與子同臭味，何時共儀韶。
雲薌閣爲簡寂賦 李彭
匡山苦霧裏，衝曉度前溪。定是柴桑老，來尋陸鍊師。誰復餐霞客，天籟吹參差。泉妥巖崖白，雲生梁棟遲。若憶遼東鶴，似聽淮南雞。西鄰約惠遠，同採此中薇。
雨過清曉登鄰宫鐘閣 李彭
倦夜思重閣，曙登興悠哉。殿古木亦老，江闊眼逾開。宿雨風前落，幽雲鏡裏來。高懷無一欠，客底悲徘徊。書空復長嘯，烏雀莫相猜。
泛舟 李彭
暄風吹天墟，淑景來日涉。繁花已舒顔，晴哢復緩頰。平生萬斛愁，賴此短兵接。俯攜諸少年，清江玩舟楫。波平罷牽挽，論高闢嚅囁。緬懷荀慈明，冰霜胸中挾。食貧傍人門，官學居建業。向來疥遂痁，性命危脫葉。勝遊夙昔共，大句常岌嶪。回頭見小雁，頗恨暮山疊。何當奮飛去，碧雲端可躡。
過淵明祠次還舊居韻 李彭
往者金華公，賜環僰道歸。筍輿過柴桑，彷徨有餘悲。荒庭尚如舊，物色人事非。寒風起虚林，木葉無復遺。榛叢傲霜菊，詎肯相因依。二事墮渺茫，兹理未易推。適堪作廢朝，總芳俱不衰。當有曠達人，槖金煩一揮。
北齊校書圖 李彭
嫣然粉面郎，上馬能據鞍。身非行秘書，亦復磨鉛丹。六籍火攻餘，渡河惑亥豕。毫端雖有神，頗能正朋字。
自寰通巽橋尋幽 李彭
谷鳥唤暝姿，孤鐘生晚聽。危橋澹忘歸，巖壑耿相映。潺湲見機泉，窈窕入雲磴。遐矚野寺門，忽盡山陰興。
醉中戲贈淳上人 李彭
上人湯休徒，肯顧亦云屢。衣上鳯栖雲，辨我林壑雨。殊方怨别餘，苦乏碧雲句。禪間儻能來，聊用慰衰暮。
到家用環中韻呈玉侯 李彭
客子倦行役，失席高軒過。胡床語清夜，皎皎天無河。勃窣自理窟，何勞觸干戈。蘭摧玉久折，蕭艾空婆娑。強進忘憂物，無如作病何。
遊仙二首  其一 李彭
昔日漢公昉，畦瓜真人旁。試此塵外姿，持獻分甘芳。神丹爲之壽，千里還故鄉。劾鼠得被具，妙處固難忘。雲生五畝宅，雞犬亦得將。應持八瓊文，往醻九霞觴。
遊仙二首  其二 李彭
江叟冥寂士，邈非芻豢流。悠然揚舲去，路窮仍曲謳。野笛三美罷，變徵荆卿愁。我懷乃昭曠，興寄真滄洲。只應清夜鶴，時過緱山頭。
夜飲 李彭
公子敬愛客，高會不知疲。樽下殷勤勸，只以慰數奇。樂憐張女彈，舞倦秦王衣。持觴不作難，霑醉倒接䍦。客子歌言歸，主稱露未晞。
七夕 李彭
兒時聞天孫，今夕聘河鼓。鳴機應暫停，飛鵲橋邊渡。藁砧倦服箱，捨策息怨語。常時别經年，雪涕作零雨。念各非妙齡，無復啼着曙。癡兒去蹇拙，芳樽肴核具。頗憐柳柳州，文字稍誇詡。昔在台省時，模畫秘莫覩。奈何吐憤辭，投荒猶未悟。性與是身俱，巧拙有常度。何能謁以獲，詎有期而去。悠悠區中緣，當今愛體素。
得六弟書有歸期 李彭
茶鼎起松風，明窗共昏旭。孰令著征衣，貧病爲推轂。畏途阻且長，况兹加煩促。忽傳尺素書，歡喜三過讀。蔽芾惡木蔭，前修慎其獨。缺月耿孤桐，歸雲赴深谷。吾擬誦招隱，殘章留子讀。
晚登鐘樓即事 李彭
幽棲無熱客，地僻自鳴蛙。危樓一登眺，晚涼清興賖。疏林方寂歷，惡木半槎牙。五峰在北户，慰眼落玄花。危檣渡洲渚，暮帆收日斜。巒崗念徐稚，去及東吳瓜。雪山輕幾許，高士正浮楂。南州苦牢落，秋鱸寒可义。願懷張校尉，莫作賈長沙。何繇致叩叩，翠柏故啼鴉。
夜聽從弟榮緒琴 李彭
凉月耿茂樹，微風薄疏林。令弟肯過我，清夜撫鳴琴。妙生徽軫外，虚夷有遠心。哀猿山暝嘯，凝笳霜霽吟。胡馬驚朔吹，楚囚操南音。王嬙穹廬泣，校尉漢恩深。翻令曠士懷，數行下沾襟。曲中頗清壯，攫醳蠲煩淫。亞夫軍細柳，令嚴夜沉沉。我友擅丘壑，頗遭雞須侵。營詩貎烟靄，辭慳負幽尋。畫師雖無如，滄浪一蹄涔。藉爾山水曲，軒豁窮上岑。勤來商略此，勝處要同斟。
掃除尚書公冡下 李彭
平原令僕射，精銳暢人謀。當時焚諫草，安知即山丘。零落三十年，誰其追遠猷。只今忠義風，夜夜鳴松楸。啼鳥勸行沽，催花生道周。遺墟泣翁仲，荒蹊風馬牛。非無玉樹郎，抱官在中州。悠悠生存子，那得不沉憂。
讀揚雄法言 李彭
子雲老暗事，晚乃著一書。經營極淺易，艱深聊塈塗。終身作雕蟲，出語嗟壯夫。苦笑屈原智，頗憐晁錯愚。丹青果變玉，美新孰非諛。我麟不可覊，投閣將焉如。侯芭痛領略，見謂老易徒。小兒楊德祖，鑒裁自不虚。
擬古 李彭
彼美如花人，如花復如玉。嫁作征人妻，别長歡日促。拂掠可憐粧，翠袖抱幽獨。飛狐驛使斷，交河無寸牘。春著鞏梅繁，風吹秦樹綠。草生森苯尊，誰能辨薋菉。啼裏花成子，愁間笋爲竹。雨滴翡翠帷，月上寒蛩褥。稍知狹邪遊，能忘窈窕淑。新人工參差，故人勤杼軸。慆堙爲病媒，經緯有邊幅。苦言餉夫君，夫君當熟復。告君君不知，我自蓺蘭菊。
題洪駒父徐師川詩後 李彭
籍甚洪崖孫，高寒欲無敵。徐郎聘君後，挺挺百夫特。堂堂無雙公，户外滿屨迹。虎豹雄牙須，儕流甘辟易。徐詩到平澹，反自窮艱極。周鼎無款識，賞音略岑寂。陰何不支梧，少陵頗前席。洪語自奇嶮，餘子傷剽賊。大似樊紹述，文字各識職。二子辨飣餖，鄙夫與下客。粢食薦鉶羮，熊蹯雜象白。殿最付公議，吾言可以默。
醉書 李彭
春風吹草木，苯尊换衰朽。亦復吹我顔，祇覺成老醜。速呼醒酒水，來袪掃愁帚。遣客我欲眠，深憐柴桑叟。
以形模婦女笑度量兒童輕爲韻賦十詩  其一 李彭
孟夏樹扶疏，繞屋鬱青青。了無俗士駕，嘯歌頗忘形。洩雲閟前峰，瀉雨自神屏。蔬盂有妙理，未减五侯鯖。
以形模婦女笑度量兒童輕爲韻賦十詩  其二 李彭
清晨澹無營，按行瓜芋區。二雛能拜起，嬰兒千里駒。抗顔捋髭鬚，酤酒提胡盧。幸非李元禮，何勞爲楷模。
以形模婦女笑度量兒童輕爲韻賦十詩  其三 李彭
潛筠穿屋頭，幽草圍舍後。手攜東臯書，竟熟俱上口。詩無擬澄江，文不誇幼婦。婆娑丘壑底，藏此牛馬走。
以形模婦女笑度量兒童輕爲韻賦十詩  其四 李彭
丈夫志四海，摶風類鵬舉。方其未遇時，潔身閨中女。晝伏夜動者，貪冒如倉鼠。炯炯抱名誼，所慎在出處。
以形模婦女笑度量兒童輕爲韻賦十詩  其五 李彭
我有百衲琴，巴渝不同調。三疊太古音，那免世驚笑。彼哉遇嗾徒，睥睨追風驃。幼輿雖折齒，初不妨吟歗。
以形模婦女笑度量兒童輕爲韻賦十詩  其六 李彭
謝公東山時，徹侯等塵霧。一朝畏桓温，攝衣忘雅素。忽著進賢冠，頓失滄州趣。勇退真難忘，天末横雲度。
以形模婦女笑度量兒童輕爲韻賦十詩  其七 李彭
昔者温簡輿，王屋頗清曠。建封禮爲羅，非復無度量。落膽劾權臣，籠街速官謗。輿棧胡不歸，猿鶴儼惆悵。
以形模婦女笑度量兒童輕爲韻賦十詩  其八 李彭
少室拾遺公，許身潁與箕。韓侯爲作牙，俯交軒冕兒。獻策盪淮寇，犯顔立丹墀。未免誘松桂，應遭北山移。
以形模婦女笑度量兒童輕爲韻賦十詩  其九 李彭
尋壑逐飛鳥，持觴送歸鴻。不解世俗書，稽古何所蒙。久矣川效珍，矧兹山不童。應容陶隱居，佳眠聽松風。
以形模婦女笑度量兒童輕爲韻賦十詩  其一○ 李彭
舉世市道交，誰能保榮名。譬之多財賈，惡囂安得贏。一身拱璧重，萬事秋毫輕。向來冥寂士，飄然逐遐征。
七月十九夜有大星殞于西北 李彭
迢迢天漢星，寂寂夜未艾。孰居無事中，差次若璣貝。向來西北隅，煒然獨顛沛。彼蒼既悠遠，神理滋茫昧。豈君坐逐客，無乃勇自退。嘒彼亦何爲，竟夕屹相對。絡緯啼井欄，和我微吟內。
五月二十四日晨起隔壁聞季敵營詩戲作此嘲之 李彭
阿敵覓新詩，蹤迹真詭秘。如偷發關鍵，大懼驚鄰里。微吟蟲得秋，幽討蟲搜耳。排句歸陣鴻，細字列行蟻。詩成膽力壯，巨軸書側釐。遠寄賞音人，稍欲見名字。但求皇甫序，何暇公榮醴。吾言可并案，嘲竟聊自洗。
巢雲亭 李彭
山柳排晴空，羣峰助高寒。危亭踞上遊，不在世網間。曉窗飛鳥度，暮簷餘雨還。興多仲宣樓，勢肩天姥山。落筆睨前輩，血指空汗顔。金華牧羊客，句回造物慳。眼界無一欠，辭源溟渤寬。會當踐不朽，夜郎今賜環。
芰香亭 李彭
束髪事明主，遇合誠獨難。譬彼佩犢翁，穮蓘功貴完。明府真權奇，汗溝沫流丹。雅意獨當御，未享苜蓿盤。詔許上紫殿，占對隨孔鸞。底事寢不報，鼓船下風湍。顧兹未逢年，于我頗復安。治道貴清凈，稚耋家相歡。桁楊生木鷄，榛蕪薙西園。方塘毎製芰，澤畔思紉蘭。靈修方布席，下詔應賜環。勿墮逐臣淚，去躡青雲端。
凈薌亭 李彭
校讐淇園姿，勁特傲霜雹。論交不滿眼，入社難湊泊。賴有此檀欒，嫣然時解籜。風枝兼雨葉，調度固不惡。結實何離離，開花紛莫莫。鳯鳥當來過，歲華今異昨。
夜坐食蛤蜊 李彭
紞紞寒鼓鳴，稍稍華月上。蒲蓐蔽幽齋，夜鼎驚暗浪。但見炰蛤蜊，許事付塵坱。獷殻雖外緘，甘腴實天相。霜臍貴抱黄，雀醢誇挾纊。江瑶初脫柱，蠔山憐疊嶂。盤飱得此生，風期特高亮。如跨大宛兒，凡馬羞駿駔。嗟予鬢成絲，山林真獨往。會心不在遠，坐有濠濮想。
敦好軒 李彭
會心誠獨難，托契復何有。曩哲有遺言，定交于杵臼。此風頗淪胥，射利一相就。口血寧未乾，轉眄忽賣友。夙心何由敦，聊與眷眷偶。是中白頭新，嘉德真耐久。恍如對華觴，心醉不在酒。誓言山若礪，此好那容朽。商颷振庭梧，明河掛箕斗。
題范贊府覓先春亭 李彭
范叔老不衰，周禮素獨秉。素標垂青衫，不厭官踪冷。抱牘鴈鳬行，色笑辨俄頃。園涉寒未餞，和氣君先領。霜花吐幽香，煙柳發新穎。大鈞無私酬，播物厚兹境。仁人所遊居，寒威甘遠屏。要當均此施，草木清晝永。
錢伸仲乞静照軒詩取逸少所謂靜照在忘求云 李彭
往者多逸想，山陰時見之。肯持圭組面，自塵丘壑姿。奇偉不少貸，確訒無纖遺。保全勝東山，出語曾未思。巢許逢稷契，何由致于斯。乃比石衛尉，此老端不爲。觀其誓墓作，豈復隨家雞。忘求在静照，定體發光輝。誰料百代下，領此無言師。元非折腰具，聊復尉河西。開軒延勝氣，不許賸客隨。凛然廉藺風，坐用談笑追。懸知杜武庫，時與河陽期。持觴望天末，雲樹相參差。直恐永和日，未能相盛衰。徑煩畫幽處，公莫惜鵝溪。
阻風濤湓浦捨舟由山北以歸 李彭
自發郎官湖，掛席如江練。繫舟潯陽郭，風濤中夜變。攜孥坐菰蒲，驚歎雜鳬鴈。明當度山椒，聊寬故園眼。
諸人絕江遊同安大風濤作予適病眩不能渡 李彭
平生湖海心，舟檝雅所便。揚舲欲尋山，風濤怒掀掀。中途得眩疾，跨馬如乘船。誰能于此時，絕江歌叩舷。寧費賞心晤，歸作甕牖眠。壯哉二三子，嗤點懦不前。顧慚謝公嘯，幸免季野憐。延目望斜照，歸路山蒼然。
用陳觀韻寄廣心敦詩兼示陳  其一 李彭
卧疴春带賖，抱獨眉宇皺。歘懷北阮貧，既親亦有舊。歸歟渺前期，騎氣勞侍後。暄風攬客衣，勝處當宿留。遣我次公嘲，知君杜陵瘦。
用陳觀韻寄廣心敦詩兼示陳  其二 李彭
陳侯探禹穴，辭源何浩浩。佳處似陰鏗，丘里得名早。吾家習主簿，筆頭妙揮掃。花繁漢署香，春事隨花鳥。快裁兩牛腰，何代無賀老。
四月十八日過師賢留飲歸用前韻寄師賢 李彭
避俗非避世，擇交欣擇鄉。共泛忘憂物，聽雨對胡床。江湖繫舴艋，夜窗燈火涼。論詩中鳴鏑，辭源注方塘。韋杜骨已朽，誰焚更生香。我纔肩培塿，君自粲氐房。玉人能曉此，藻繪已埋藏。破涕欲爲笑，横膺復怏怏。行矣勿復道，孽孤政爲祥。
離雲居道中偶成寄微先馳恭首座 李彭
久樂巖中趣，未覺身世拙。冬暖愁雲開，歲晏塵事歇。山靈招我遊，草木亦欣悅。黄松少穉羔，蒼崖對宿雪。山川誰斷取，擎在仇池穴。恭公雨花手，微公傲霜節。唤起隨粥魚，談餘餞山月。兩禪過虎溪，一笑頗清絕。歸來武陵春，欲向幽人說。
寄微先馳 李彭
雲横暮鐘微，窗含遠山曙。卷祴正佳眠，候鴈送寒暑。觀君弄泉手，豈是縫裳具。獨鳥不西南，長懷天際樹。
寄徐聖功 李彭
暄風緣隙來，窈窕過我廬。新花已集目，弱柳復藏烏。故人怪音素，定知中密疏。客從西縣來，問訊聊可娛。幽窗含暝色，亮月麗高隅。意逐前雲去，微鐘尚虚徐。
以酒渴愛江清爲韻寄秦廿四  其一 李彭
春風草際歸，爾客向杯酒。觀化發珍藏，俱爲鄙夫有。雖無雅頌姿，櫜之維楊柳。賞春良獨難，深憐魯中叟。
以酒渴愛江清爲韻寄秦廿四  其二 李彭
倦遊文園令，病肺塵消渴。句斡造化機，雲霞互轇轕。慢世誰與儔，嗤議從夸奪。誠哉死諸葛，能走生仲達。
以酒渴愛江清爲韻寄秦廿四  其三 李彭
通籍金閨人，物望侔鼎鼐。醉卧古藤陰，一往無復再。卒業有劉歆，學富仍多愛。定持柯亭竹，遡日吹丹塞。
以酒渴愛江清爲韻寄秦廿四  其四 李彭
玄暉擅江左，遠岫列雲窗。佳句神其吐，律身未敦龐。胡爲犯奇禍，雙流带二江。將智嗟耄及，懷寶聽迷邦。
以酒渴愛江清爲韻寄秦廿四  其五 李彭
隋河苦黄濁，不亂長淮清。秦郎久埋照，餘子祇平平。詞林得此士，隱若楚方城。風流不頓盡，驚人聞一鳴。
用韻寄潘仲達 李彭
淵明解真意，欲辨斯忘言。我亦厭苦相，頗復參鷄園。潘侯隱于酒，早悟逍遥篇。兩髯俱似戟，空洞復昭然。不作逐貧賦，共結貧中緣。臨江弔公瑾，登樓懷仲宣。何須畫麟閣，從渠定天山。君看持漢節，白首自丁年。
寄甘露滅 李彭
疵賤楚江濆，真遭女嬃罵。自無交吕心，從猜追信詐。頗耽麯米春，寒柯一壺掛。戲逃蘇晉禪，時赴拾遺社。念我眼中人，十燭九已灺。向來支道林，得禍不能嫁。解覊蜑霧中，萬事頓高謝。奇胸挾風濤，吐句端可怕。何時織錦機，緯經聊一借。懷哉付短章，參旗耿寒夜。
次韻寄錢伸仲 李彭
簡秀歎真長，韶潤思阮裕。眼中人物衰，政爾用金注。吳産尚父孫，思脫塵中屨。嗜學頗驚奇，于我實肺腑。高材堪遺補，伐冰非所慕。時于鼓吹間，自得鳴鵠句。妙語隨霜飈，識我丘園路。賞音吾敢辭，當傳太冲賦。
次陶淵明贈羊長史韻寄李翹叟 李彭
遺民百念冷，中歲多囏虞。不希咸陽價，頓有旁行書。李侯妙德望，閒雅亦甚都。南郡此名流，聞聲十年逾。披雲落星灣，情留厭歸輿。只今丘園夢，君與川岑俱。胸中書零亂，清言不躊躇。曩時僰道囚，風神頗相如。此翁蟬蛻去，詞林遂榛蕪。迺于羣憂中，孤笑成歡娛。冷官類逃禪，未减漢庭疏。何時招隱巖，追涼遲望舒。
還日涉寄吳世良 李彭
白珩藍田生，赤驥渥洼種。異産非其源，定自難入用。吳侯掌武孫，九鼎家世重。筮仕如挽强，妙手一一中。抱牘鳬鴈行，嚴憚安得縱。捐金購奇書，嗜學有餘勇。鄴侯空插架，而子頗成誦。昨日章水頭，春風吹客夢。開筵置清醴，落月流畫棟。念子不負丞，義士色爲動。梯山貢楛矢，效珍出銀甕。胡爲百僚底，歲月數賓送。天邊賞音意，推轂亦云衆。他年解組歸，三徑着求仲。
次九弟遊雲居韻兼簡鄭禹功博士  其一 李彭
幽棲捐衆累，塵事猶抗行。浮湛太古相，却掃何癡生。祇園有勝踐，蒼崖無俗情。笋輿度絕壑，雷雨下滿盈。
次九弟遊雲居韻兼簡鄭禹功博士  其二 李彭
矯首出巖幽，斜日耿煙樹。玄蟬斷續鳴，驚麏縱横去。未窮山海迹，兹焉賞心遇。絕勝馳康莊，車鮮馬仍怒。
次九弟遊雲居韻兼簡鄭禹功博士  其三 李彭
博士麟一角，曠世獨秀羣。胸中藏箕潁，筆端生風雲。平視楚倚相，陋矣知三墳。佛界飽遊衍，草木俱欣欣。
次九弟遊雲居韻兼簡鄭禹功博士  其四 李彭
阿彤荷衣時，迺與此山别。願言奉巾屨，不復苦炎熱。歸來出新詩，老眼聊一閱。雖非天姥句，淺凈亦可悅。
次九弟遊雲居韻兼簡鄭禹功博士  其五 李彭
病夫世味薄，野處隨年深。以彼有限景，寫我無窮心。緬懷太冲語，山水有清音。時尋松桂約，勿遣嘲書淫。
次韻謝朓直中書省詩寄馮彦爲 李彭
泰階就平夷，風軌肅恢敞。內樞方暢謀，吳岫俄矯掌。富貴踐危機，紛華嬰世網。諸生經濟心，緩带赤霄上。黄金買蛾眉，歌臺争暖響。未聞舜九官，賣友變俯仰。重瞳垂衣裳，閶闔映蕩蕩。均勞當賜環，看公被嘉賞。
次韻謝朓京路夜發寄六弟書因以督其歸 李彭
問津實知津，阮屐穿幾兩。束裝徑巑岏，呼船凌泱漭。老餘風埃顔，枯槁日日上。屏居二十載，寡求毎自廣。眷言季行役，清音當見賞。聲華慎交綏，物色易摇蕩。得雋早歸來，毋爲勤掉鞅。
寄郭循正 李彭
粲粲有道孫，丰姿復亂真。養氣如晴虹，照映塞外春。好大有餘韻，雨墊烏角巾。典學萬人敵，談笑五臺賓。篆筆壓秦相，翻笑蔡有鄰。長袖果善舞，巨價藏百珍。豈繄寂寞中，見此妙入神。平生樂聞善，况我骨肉親。孟堅贊炎漢，揚雄賦逐貧。
次謝宣城出新林浦向板橋韻寄汪彦章 李彭
名郎摩霄翼，徑逐先賢騖。奇胸如洞庭，中藏萬烟樹。憶昨易前期，寒暑亦云屢。雖聮臺省班，未减江湖趣。老境専一丘，病著隨所遇。何時過我來，嘗柑噀香霧。
寄陳無感 李彭
憶昔悵有違，平湖拍天漲。公乘美滿風，乘興破巨浪。我歸茅屋底，念切情惝恍。中間忽抱瘵，此病最无妄。伏枕辭鳴蟬，秋風吹倚杖。緬懷醉夷門，歗咏真愜當。頗復持漫刺，曳裾謁丞相。曩者金石交，爲子傾家醸。膚清神更清，年壯思亦壯。蘭臺要給札，抒寫不流宕。讜言動主意，湛思慰人望。歸帆拂五老，停艫當疊嶂。不忘茗果期，烟扉聊一訪。
余與劉壯輿先大父屯田父秘丞爲契家壯輿又與予厚不數年皆下世今過其故居 李彭
劉郎平昔居，門巷草芊芊。念我眼中人，骨驚淚潺湲。中允實高蹈，倦遊自丁年。問舍得匡廬，卜宅如澗瀍。懸車著屋山，騎牛弄寒泉。秘書極精銳，筆下走百川。口戈擊姦佞，直聲寰宇喧。諸郎排候鴈，一一落雲天。獨餘漫郎叟，高名星斗聮。辟書日夜催，援毫錄羣仙。幾負喪明責，掛冠遂言旋。中河忽墜月，半岳遽摧巔。孤嫠俱幽憤，一仆無復痊。傳家惟蔡琰，擇壻得鮑宣。驅車官殊方，衡宇頽荒阡。壞壁蝸篆滿，小窗蛛網懸。翠藹遠山暝，蒼苔修竹連。往時所憩樹，相與聽鳴蟬。忽逢持斧翁，葆鬢青行纒。採薪收斜日，伐竹破疏煙。沉痛迫中腸，裴回不能前。高明鬼得瞰，豈弟神所捐。微吟復凄斷，暮角西風傳。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其一 李彭
剩客苦填委，神交多乖離。静言數存沒，驚風邈難追。水清石自見，山高鳥鳴悲。一盃且相屬，何庸記吾誰。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其二 李彭
久矣羌山遊，幽討無復遺。如觀侏儒節，觸類或可推。山靈厚相戲，傲以所不知。故放出岫雲，變更無定姿。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其三 李彭
憶昨謝幼輿，宜著丘壑中。論交麯糵底，愁絕連樽空。自我失此士，清夢隨歸鴻。封胡與羯末，安知無餘風。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其四 李彭
高臺擬峴首，孤峰陵天姥。與子各壯年，車鮮馬亦怒。歲月忽欺人，于邁不可補。詎知唤仍回，藜床同夜雨。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其五 李彭
誰其妙丹青，將軍獨曹霸。能開生面姿，拂絹貎照夜。偉哉千載後，萬金不當價。吾欲評斯文，善學如善畫。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其六 李彭
却老煩青精，度歲掘黄獨。長乘下澤車，何煩挾丹轂。求我盛年非，常恐不可復。永結交舊歡，阿謨甘碌碌。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其七 李彭
吾憐阮嗣宗，口不掛臧否。是眼何親疏，青白生譽毁。照鄰殆庶者，穎脫當悟此。本心如虚空，何嘗受塵滓。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其八 李彭
曩時太傅公，日下欲無對。富貴恐不免，大節在顯晦。一朝出東山，勲業到鼎鼐。眷言固窮士，難進思易退。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其九 李彭
脂車離郊園，潛筠人許長。歸來十畝陰，縹節已儲霜。畦畛日將蕪，况復病在床。亭亭望五老，煙雲晚蒼茫。
予與謝幼槃董瞿老諸人往在臨川甚昵幼槃已在鬼錄後五年復與瞿老會宿于星渚是夕大風雨因誦蘇州誰知風雨夜復此對床眠之句歸賦十章以寄  其一○ 李彭
渚蒲方蒨絢，汀草亦芊緜。扶藜數過鳥，蕩槳看歸船。董子有來約，要在秋風前。已辦河朔飲，更哦陶令篇。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其一 李彭
萬壑無定姿，勝處加風烟。愛山亦尤物，常怵他人先。凌厲矯雲翮，酬酢含風蟬。終日松路永，冲襟頗蕭然。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其二 李彭
故人隔秋水，夢往寧可到。山南會心處，不負乾鵲噪。胸中如陰雨，百穀仰一膏。嘉德向來深，此事神所勞。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其三 李彭
明月出東壁，歷井復捫參。如我飲歡伯，了無經世心。土膏富畦壠，濁醪有常斟。鳥語復見廣，浩蕩栖雲林。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其四 李彭
遊目霄壤間，禀生不可逾。企躍有定在，嗜好真殊途。超詣方獨往，安然鐘鼎娛。嗟彼强聒士，營營竟何如。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其五 李彭
老圃志沉鬱，久哉宦悰冷。道廣雖難周，恬愉境元静。著書雪明窗，垂老真雋永。諸郎汗血姿，一一皆絕影。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其六 李彭
窗上飛野馬，酒中鳴山鳥。俯仰幾何時，秋林風嫋嫋。高懷凡情盡，虚齊塵事少。卧讀若耶詩，意寄在雲表。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其七 李彭
綠髪嗜翰墨，頗徂成章程。耽思且傍訊，僅有能詩聲。老語如凍芋，時時强抽萌。公等極英妙，毎聞鸞鳯鳴。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其八 李彭
禹金貢九牧，鑄鼎知神姦。博學如地負，能發鍵與關。奇貨只希價，妙語期藏山。要當繼三代，何勞追二班。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其九 李彭
豺祭秋事歸，蓐收遂爲政。爽氣挾曙來，風露頗輝映。祛我中夜懶，起予維摩病。回首問炎蒸，暴謔子難更。
喜遇洪仲本于山南以蟬噪林逾静鳥鳴山更幽爲韻作十詩寄之兼呈駒父  其一○ 李彭
倚杖覽清曠，江臯事事幽。戰勝名義府，策勲逾徹侯。世故毎情得，塵緣成語偷。長吟撫孤松，濯足清江流。
蔡州顔魯公祠 李彭
孤雲亦羣遊，勁柏受遠托。烈士懷貞心，肯勞常情度。堂堂顔太師，立朝獨莊諤。太宗柱石衰，中夜懸六博。朝廷冠劍人，孤君資元惡。公當蔡州鋒，活國立然諾。頭顱危一葉，舌本未渠弱。恥爲蘇屬國，華顛圖麟閣。想當凶焰時，直氣森噴薄。廟貌存典刑，社鼓追冥漠。我生當昭代，何憾涕横落。浩歌招遊魂，白眼瞪寥廓。
聽了公孫彈琴 李彭
商飈吹菰蒲，船官雙停槳。中有陳太丘，堂堂道彌廣。容我拜牀下，凛然增妙想。碧洞名家兒，侍立資開爽。取琴爲我彈，襟懷自恢朗。蘭芽弄徽絃，巖谷發佳響。迺翁琮璧姿，風氣日豪上。一言犯台鼎，放逐金波漲。郎君翠眉低，沉憂雜悲壯。滄海連三山，攫醳共消長。生雛有如此，十年違色養。推手且罷休，夕嵐横莽蒼。
倦夜 李彭
倦夜苦夜短，追涼卧前楹。清飈颯然至，滓穢開天經。月在房心間，木末相將明。頻年困秔稌，何足糝藜羮。一飽吾可必，呼兒斟醁醽。酣歌幾達曙，露下濕流螢。
雨坐遣心 李彭
孟夏始三氣，暑還自何鄉。稍稍切肌骨，病著徑卧床。雲從甌峰來，將雨送微涼。容與過朝市，殷勤洒林塘。幽窗多僧氣，頗带山茶香。縹思隨歸雲，冉冉列禪房。此物方料理，陰崖容伏藏。火老恐愈濁，熏煮猶未央。會當牋山靈，時來呵不祥。
讀左氏 李彭
麟經書王法，聖筆行天誅。丘明發其藴，磊磊照九隅。奈何蠒栗犢，命曰相斫書。世不足董狐，殺青議其覆。無煩家置喙，粲若夜占斗。舌本未暇澆，但自飲醇酎。
送嗣行叟住雲巖 李彭
昔在馮光禄，精兵伐莎車。大宛獻象龍，權奇天馬駒。朝趨不動塵，歷塊暮過都。銀鞍香羅帕，晞驥行坦途。一朝伏轅下，局趣時長吁。霜蹄繞羊腸，翻思在坰娛。復聞郭槖駝，種蓺絕代無。擢秀土膏動，安恬肆紆餘。儕流失妙理，静躁由來殊。木性不受觸，剥膚驗榮枯。柳侯爲作傳，臨民真楷模。嗣公武夷秀，淡然雲水徒。風期壓支遁，淵源從老盧。膏肓在巖壑，浩浩不可汙。屢辭公侯聘，煙霞閟團蒲。忽著垢墨衣，俯身蛙黽區。我本佛國净，示見穢土居。譬之噴玉姿，驤首徑崎嶇。雖懷萬里氣，詎可輕艱虞。亦如蒔卉木，涵養須敷腴。根節藏蠹蝎，安忍不剔除。名駒即商鑒，種術毋令疏。邾蟊或蜂蠆，三言成於菟。願公置坐右，愛之良不誣。夜窗爲長吟，霜飈響高梧。
次九弟阻雪不得遊雲居 李彭
憶女垂九齡，尋幽非舊常。兩鬢忽如棘，歌聲類蒙莊。山色故無恙，老者鬚眉蒼。載之著車後，誰言山路長。毎逢勝絕處，賦詩要難忘。大雪渺空曠，清境詎可望。燭龍何時來，銜曜發暉光。長懷亦云極，煙渚聞鶖鶬。
雨後望雲居 李彭
愛山勇成癖，巖壑羅心胸。政使詣幽絕，何如天際逢。春雨雲斷續，蔽虧歐岌峰。如我金石交，渺然曠音容。眼邊出突兀，煙霞更葱蘢。方營五字賞，鳥下醉吟中。
聞蘇大養直同李子充遊雲居作此詩招之 李彭
人心各如面，石交定難逢。吾觀蘇夫子，真有古人風。自開蔣生徑，日望求羊蹤。乃攜李長吉，上我歐岌峰。羌山落君手，稍欲吞附庸。練練峰上雲，蕭蕭巖際松。想當岸綸巾，嘯傲驚歸鴻。我有浣花竹，隔林聞曙鐘。幽禽發佳響，亦足披心胸。何當小休轡，一尊聊此同。
再次阿敵韻寄舒大士兼簡微首座  其一 李彭
風窗生晚聽，雨砌耀宵行。斜柯横吹度，緣堦細草生。片月懸屋角，嬋娟有餘情。世味了無取，虚懷浩難盈。
再次阿敵韻寄舒大士兼簡微首座  其二 李彭
欲念山阿人，臨崖九秋樹。袖手謝鼎來，屬袂推不去。兀爾自忘緣，湛然隨所遇。稱譏洶濤波，渤澥恬喜怒。
再次阿敵韻寄舒大士兼簡微首座  其三 李彭
我亦樂清曠，頗甘去人羣。回觀蔭華軒，澹如秋空雲。二桃殺三士，纍纍蕩陰墳。吾廬蔽床席，有托衆鳥欣。
再次阿敵韻寄舒大士兼簡微首座  其四 李彭
室邇會面稀，軔發分首别。緬思耐久交，不爲翕翕熱。祇夜在貝多，有懷時間閱。嚬伸三昩起，燕坐真適悅。
再次阿敵韻寄舒大士兼簡微首座  其五 李彭
吳産微開士，膏肓巖穴深。向來避小草，于今有遠心。懸知軒轅律，定非桑濮音。寒藤且高閣，川塗多毒淫。
端午 李彭
鄭袖椒房寵，音容勝莫愁。多情上官郎，朝夕侍冕旒。從來秋水好，見謂繞指柔。何堪女嬃罵，竟與馮夷遊。至今荆楚兒，奮舟競長流。重華改前度，歸翮起南州。莫作古時恨，静聽羣謌謳。
北窗睡起有懷吳世南 李彭
曩時謝仁祖，蕭散北牗下。捍撥響鵾絃，天際頗閒暇。淵明曲肱卧，餘事眼不掛。便欲俯羲皇，凉飈助矜詫。縱觀兩郎傳，明如丹青畫。獨于避俗翁，英姿猶可借。此翁多新詩，天成妙風雅。不從人間來，句法殆神化。伊予綠髪時，奮舌談王覇。中歲懶問津，銳意學耕稼。一往二十年，了不畏嘲罵。性初嗜清醥，病見杯勺怕。徑作雲窗眠，端回俗流駕。緬懷吳朝歌，南州滿聲價。虎脊天廐姿，未覆香羅帕。顧我迺神交，素書毎盈把。何時逐飛蓋，西園樂清夜。微吟望天末，虚懷聊空寫。
病中有懷 李彭
江城春事還，温風攪清晝。花藥粲以繁，好鳥俱應候。客中維摩病，何心折楊柳。黄鸝勸窺園，于我意頗厚。緬懷趙明府，傾蓋真若舊。翩翩佳公子，弈弈名世胄。筆可扛龍文，識足辨虀臼。何當與若人，長歗向宇宙。
有懷張掾師言 李彭
户牖煙霞積，池塘蒲稗深。幽鳥如交友，招唤出疏林。懷人隔湓浦，終朝梁父吟。别鵠太古澹，徽絃寫瑶琴。誰能領斯妙，士貴相知心。僧彌非謝守，其誰能賞音。深衷若爲寄，長歗看遥岑。
有懷鄭禹功 李彭
吏隱専一壑，才名横九州。袖手煙雨外，坐看江漢流。斯人美無度，孤標可鎮浮。窮居白日静，蒼苔門巷周。永懷不可見，臺笠向西疇。
夜坐懷師川戲效南朝沈炯體 李彭
鼠鏖觸蠻兵，客夢寒窗短。牛斗挂闌干，起視夜參半。虎頭丹青手，欲畫澀回腕。兔尖渴陶泓，得句亦不漫。龍沙懷石友，羽觴舊無算。蛇飛梵王壁，絡繹壯神觀。醉踏吳沙歸，轉眄歲月換。羊腸自詰曲，馳道方晏晏。旋攜古菱花，悟罷如冰泮。雞園談妙口，當我一笑粲。狗監浪延譽，凌雲非吾願。猪蹄祝汙邪，舉世良可歎。
雪晚望懷子充宗弟 李彭
歸雲度山椒，木末留夕照。聮翩銜尾鴉，不復明楚調。安知牛尻沒，便出豐年笑。南阮有偉人，領略造意表。端憂突不煙，岑寂有餘妙。簡遠到安豐，邁往同逸少。頗教弟子員，鉛槧發清奥。誰可相推轂，僅自免鐫譙。閱月不傳音，柴門跡如掃。藜床還睡債，癭杯敦夙好。爲君短長吟，扶笻送飛鳥。
懷子充復次間字韻 李彭
彌年曠不接，耿耿心未闌。緣何稅君鞅，飽看江西山。追涼故園樹，待月房心間。君歸有後約，悵望何時還。
元亮詩次玉局翁過二李故居韻賞僕作草堂于故園同賦一章 李彭
兄家咸陽公，餘澤被巖麓。怪底多珪璋，藍田自生玉。我獨出衰緒，嗜酒仍愛竹。晝眠殷晴雷，看雲腰不束。作堂延野色，風吹草心綠。情間飛鳥親，相呼暝投宿。往往遼東鶴，來栖手栽木。心期得幽子，浩歌去邊幅。抱甕同灌畦，牽蘿來補屋。修文不無人，付渠調玉燭。
董真人煉丹井 李彭
董子侯官秀，養真匡山陰。瓊田蓺金糓，絳雪飛瑶林。種杏令虎守，償稻見本心。淮南雞犬仙，舐鼎昇瑶岑。寒泉冽舊井，遺風猶至今。我來澡鬚眉，憑虚欲駸駸。稅駕不忍去，遂歌梁父吟。
聽侍其雲叟琴 李彭
君家建鄴城東頭，捲簾卧對長淮流。除書謗書不到耳，空洞腹中無片愁。白浪從高瓦棺閣，清夜無人響猿鶴。琴聲時復一挑之，北斗横天月將落。御風過我故山岑，一寫太古之清音。當春風動爲凄緊，波底時聞龍一吟。坐觀人琴成二妙，覺來形穢顔枯槁。伯牙袖手意有餘，請公臨流一舒嘯。
聽程道士琴 李彭
鵾絃鐡撥世多有，玉筝銀甲嗟凡陋。平生綠綺醒心泉，凈洗耳根端不朽。鍊師霜髭已滿頤，履霜坐彈霜葉飛。腐儒凍餒非所惜，物物願荷皇天慈。
演上人以權詩示余歸其卷演師系以長句 李彭
花縣潘郎未白頭，下從玉局仙翁遊。平生四海饒次守，脫冠壞衲藏深幽。死生俱在天一角，句法不復陰梁州。眼明得此道人演，更遣權詩遮世眼。唤起蘄春十年夢，恍如神明還舊觀。黑柏蒼鷹飽欲飛，天馬銜芻方來漢。演翁自是塵外客，筆端秀句應無敵。禪餘軋軋弄鳴機，紫鳯天吳亂紅碧。會當載月漾舟來，盡出公家金粟尺。
觀吕居仁詩 李彭
西風鏖暑功夫深，老火由來欺稚金。蠻花缺月午夢短，伐翳正爾開遙岑。忽看僧珍五字句，妙想寔與神明聚。清如明月東澗泉，壯如玄豹南山霧。抑揚頓挫百態隨，鷙鳥欲舉風迫之。莫言持此黄初詩，直恐竟亦不能奇。老懷凜凜受霜氣，想見此郎冰雪姿。鄙夫好詩如好色，嫣然一笑可傾國。擊節歌之侑歡伯，杯中安得着此客。此客不肯紲塵羈，况復世網如蛛絲。秋空横河鵰鶚上，不許蜂蝶同所歸。漢家太尉死宗社，大鳥泣墳天所借。謝傅未吐活國謀，賫恨懷奇赴泉下。僧珍向來期此人，頽波砥柱妙入神。要當疊些湘水濱，唤起猶足張吾軍。
曉發琳山晚會於湖光亭 李彭
琳山寺前雨翻盆，辟邪渡頭争渡喧。湖光主人敬愛客，解装咄嗟開酒樽。江城花盡柳亦老，薄暮歡娯憐草草。殷勤爲唤兩紅顔，始知人好鳥還好。斑斑鬢間少黑絲，客中不復憂心擣。阻酒中聖少年時，江湖放浪真忘歸。老來頗喪丈夫勇，心隨暝鳥投林飛。
謝人見過 李彭
門無褦襶軒車過，草廬寂寂南陽卧。夫君掀髯來扣關，不减昔日陳驚座。肉食者鄙無遠謀，喜君義氣横霜秋。已看獻策尊王室，白筆應須上黑頭。
遭風禱神林浦 李彭
伐鼓放船落星渚，争曙鳬鴻集儔侣。乾旋坤轉風掀掀，陽侯就戮波臣怒。廬山孤巘政排空，複閣重樓欲無路。水蟲瑣細何足云，竊發凴陵敢予侮。長年吞聲三老悲，老妻驚呼稚子啼。病軀不能自料理，袖手懸知虀粉期。謝公吟嘯吾豈敢，興公悲號差勝之。寒葅百甕未渠盡，猶得餘生見昏覲。歸帆行將拂五老，要及霜風快雁隼。徑須作牋寄魴鱮，行路艱難公莫遽。
南至日離同安舟中寄阿弓 李彭
去年闌冬亦戒塗，北風吹雪邾城隅。八字山頭駕高浪，曙角更聽吹單于。今年南至又行役，蕭寺佛香僧飲俱。身在瀟湘黄蔑舫，眼看惠崇歸雁圖。緬懷吾家之季子，細酌明窗愁欲無。詩腸定遭酒媒孽，語作曉霜催槁梧。漫將長句代作草，河凍難求雙鯉魚。歸期不落蜡賓後，行李困來頻寄書。
夜宿寶巖寄寇李二鍊師兼懷王環中 李彭
北風驅雲度危嶠，日下蒼茫煙靄横。山靈唤客起杖屨，定自不凡爲此行。山南冥搜未得妙，山陰問津向猿鳥。遙岑疊疊羅峻屏，溪流濺濺鳴楚調。眼明全椒道士家，丹砂入頰暾朝霞。談間勃窣妙理窟，挽不聽去猶欲遮。縹思右轄千丈松，眉宇中藏嵇阮風。放船雲夢鬼作祟，磈磊仆卧洪濤中。此翁身大不及膽，引帆復逐天邊鴻。淵宗堂中柱史裔，黄鵠作雛欺鶴唳。衣裾不著京洛塵，潛心涪翁哦五字。相逢俄頃復解攜，韻勝遣人增想似。僧窗夢短夜復長，句挾寒霜聊可寄。
寄崇書記 李彭
窮山歲晚滿煙雨，欣逢支公會心侣。斵詩已度曹劉前，談玄復恃殽函固。寒廳夜寂斗正横，衰懷徑協滄洲趣。新章頓挫兵出奇，遙隨歸雁下煙渚。胸中書傳要扶疏，筆端聯翩將脫兔。淵淵撾就漁陽摻，遽作回帆聽鳴鼓。明窗試翫老髯語，黄鵠看君響長阜。山陰傲吏有僧珍，水鏡湛然當見許。
寄甘露滅 李彭
道人欲居甘露滅，年來寄食温柔鄉。開單展鉢底事遠，舉案齊眉風味長。我衰日涉甘岑寂，頗遭霜刺頤長出。願隨魚鼓供伊蒲，一墮塵網誰能力。要知在欲是行禪，久聚荷花顔色鮮。秋濤風怒何掀掀，莫倒危檣沈法船。
寄何生 李彭
爛羊都尉本不惡，鬬雞開府無處著。天禄諸君盡貴遊，據鞍上馬能不落。何郎未免儒生酸，於此政復不作難。但公剩著潛夫論，何須頭上鵕鸃冠。
懷秦處度復用山谷韻 李彭
秦髯昨首長沙路，捨舟來甘餘霜兔。翻憶淮山鷄黍秋，二十年來穿幾屨。衣如懸鶉氣栩栩，足垢頭脂藏妙處。欲買桑柘閭里歡，却乘舴艋江湖去。似尋劍客脱塵埃，北走南遊未安堵。去年籬菊今又黄，安得同嘗噀香霧。
遊雲居歌 李彭
岷峨秀氣凌太白，諸峰彈壓流輩百。右軍昔爲懷祖困，此心勇往曾未識。羊家叔子端可人，峴山何爲苦傷神。多情賴有鄒從事，與山不磨有遺味。平生尋幽幾屐穿，始知歐峰峰外天。捫參歷井出鳥道，耳邊河漢聲潺湲。千古追懷同一律，神明還觀悲節物。兩郎凜凜安能來，定於何處埋爾骨。往時宏覺大道場，心净無塵聞妙香。幽禪寂寂師粲可，高韻卓卓凌羲黄。九原蕪沒那能作，勝日良遊自不惡。靈雲野桃初著花，鼻祖柏子僧前落。玉函貝葉渡流沙，法筵復雨曼殊花。充虛解戰天皇餅，破魔驚睡趙州茶。世網嬰人太煩促，桑下安眠戒三宿。柴扉草閣空歸來，大梁推枕黄粱熟。
玉花驄 李彭
杜陵絕唱驄馬行，想見躡雲噴玉聲。龍眠貌出姿態横，香羅覆背紅汗透。如行沙苑秋風瘦，我羮芋魁乃飯豆。不愛金羈如此驄，深雲一塢住山翁，朝霞入頰常暾紅。
胡少汲名直孺龍舒佳士清修可喜往歲見之金陵聞除侍御史因作此詩以見意 李彭
聞君往年客淮西，及見我公無恙時。潛山皖水德星聚，天下中庸人表儀。川行節往萬事盡，我獨流寓東南涯。協洽之歲秋九月，買船適詣秦淮湄。建康城頭鷄欲曙，白下門前烏未飛。有客剥啄復剥啄，出門一見忘塵羈。戛然野鶴下孤嶼，意定吾子初無疑。高談確訒不跛踦，養此鬱鬱澗底姿。發蒙振落笑餘子，招之不來不可麾。判司卑官果難屈，脱身遂與箠楚辭。行行且止避驄馬，膽落於地非公誰。御爐煙動天顔喜，柱下雲開春日遲。側席愛民如愛子，願達民病蘇瘡痍。要使英風觸白獸，更遣直氣生青規。鄙夫養疾江漢間，有如不信吾誰欺。
范家所藏孫知微畫彭祖女禮北斗圖 李彭
晴空無塵月在房，松間博山沈水香。翠眉女子約略粧，兩足亭亭如雪霜。步虛之聲風度長，紫微北斗忽低昂。金釵何勞十二行，不羨盧家丹桂梁。凌雲已復飛羅裳，生絹寫照公家藏。應憐彩鸞翳鳯凰，未能割愛俱翺翔。
戲答椶笋 李彭
髯翁落落緣坡竹，肥如瓠壺書滿腹。好客勤炊燭代薪，中厨羮金仍膾玉。春風渺渺生微瀾，欲向吳江把釣竿。引帆伐鼓閲三歲，候雁不來衣带寬。阿蠻虎子能哮吼，千金掃除似無帚。却甘杞菊侵我畦，固窮不障談天口。剩誇椶笋饞生津，章就旁搜不厭頻。錦綳嬌兒直欲避，紫駝危峰何足陳。出爲小草居遠志，藜藿盤中長此味。客來不廢董嬌嬈，安用凋胡見真意。年來我亦食無魚，莫遣此老専懷羭。時時酒澆茶苯尊，亂我玄藳俱扶疏。
送所借書還王生 李彭
鄴侯家藏三萬軸，牙籤新若手未觸。此翁眼如九秋鷹，一過成誦不再讀。愧非玄晏獨峥嶸，復愧王郎著論衡。案頭螢乾太苦相，久假不歸何癡生。開州公子好奇古，胸中寶笈森四庫。安用鄴候插架書，向來借我紙上語。頻年多病百不如，凖擬傳書學截蒲。還君一鴟細故爾，莫厭時時開鎖魚。
題閻立本醉客圖 李彭
酒有何好工作病，頗怪斯人喜中聖。藏身麯糵勝巖幽，寄愁天上呼不醒。春風吹開玉東西，月落參横斟酌之。吐茵脱帽有妙理，眩朱成碧渾忘歸。右相丹青果馳譽，幻藥調成疑笑語。便覺微綃古意生，似聞醉眠卿可去。半生憂患復蕭條，甕中肥遁何須邀。一樽桑落對公等，盡解平時藜莧嘲。
包虎行 李彭
畫師老包氣如虹，解衣醉倒塵泥中。急呼生綃卧展轉，筆追造化分奇功。須臾奮袂於菟出，絕壑陰崖嘯風月。懸著高堂煙霧深，觀者膽寒俱辟易。誰爲彪子與虥孫，宛陵後葉諸仍昆。顧視雄姿亦遒緊，小犢繭栗何勞吞。通玄論成馱貝葉，大空小穴隨老衲。何暇與汝同條生，玄豹豐狐要彈壓。
望吕道士庵居不果往 李彭
鍊師精悍極了了，穹谷營巢若飛鳥。流泉滌盡化淄塵，明窗點存填血腦。停策微聞叔夜琴，叩關阻食安期棗。我方尋源上河漢，目送落日諸峰小。杪秋蠟屐要重來，與子相過拾瑤草。
食鰒魚戲呈夏侯 李彭
君不見吳良齋郡吏，斂板居高隨掾史。諸郎元日壽府君，觴酒諛言敗人意。口角擊節五馬賢，鰒魚百輩爲君賜。又不見江左之禇淵，此魚一尾售數千。丈夫須髪果如戟，但知堪炙寧論錢。平生剛直卧江漢，非吳非禇何由羨。療饑漸臺亦可悲，味比瘡痂良可賤。謂言此物不擬嘗，餉我因君累十觴。漢陰槎頭推不御，徐州秃尾甘走藏。藜莧觴中初未識，已覺盤餐慘無色。憑君遣使更函封，莫令子羽吟頭責。
重遊草堂 李彭
德人昔遊居寢處，一草一木可敬之。涪翁初釋僰道縳，枉道過我臨水湄。梵宫三託吉祥卧，悠悠東泛長淮涯。牽絲姑孰席未暖，鬼瞰高明俄解龜。鸚鵡洲前弄晴泚，祠宫寄食長江西。黄絹碑中發奇禍，播遷瘴海如湘纍。天生斯人意有在，世或不用將何疑。巫陽下招化黄鵠，不遣啄腐隨家鷄。前年歲晏到蕭寺，開眼適見鄒松滋。涪翁故時得此客，今已改色嗟流離。大招淚濕緣坡竹，神觀凜凜疑來歸。今年森木挂秋暑，鷓鴣鈎輈向我啼。重來野僧零落盡，壞帳鼠囓非當時。過眉拄杖爲小立，將暝西山含夕霏。
黄岡尉錢紳種蓮其上開軒榜曰起靈蓋取鮑參軍荷花賦超四照之靈本云 李彭
平吳利在獲二陸，我得斯人一夔足。明光射策卷波瀾，灞橋新詩挾冰玉。只因心賞鮑參軍，種花欲招千載魂。筆端有口不倚辨，盡付此花生氣存。一代風流幾頓盡，漢官威儀聊復正。覓句何勞夢惠連，解頤未用呼匡鼎。秋風蘋末助颼飀，花藥應須讓一頭。何必嘉陵種嘉橘，始擬人間千户侯。
東庵舒老出徐兔圖障求詩章末兼戲行叟 李彭
宛陵包虎天下無，徐生之兔畫作殊。眼明忽見此粲者，在笥不獨藏於菟。平岡雄兔脚撲朔，草樹深煙紛漠漠。懸知丹青相拂斫，不怕蒼鷹頭戴角。坡陀雌兔眼迷離，拊憐大兒攜小兒。銜粟分甘且療饑，學母由來無不爲。東庵道人念俱寂，遣予不復嘲熱客。生綃新圖聊一出，便覺野風來四壁。緬懷中有衣褐徒，不牙不角真趺居。莫令舉網拔豪族，湯沐管城還自娯。黑頭歸來能自了，巖壑猶堪伴猿鳥。
題伯時所畫邵平種瓜圖 李彭
邵平湯沐故千户，解組投林如脱兔。勒銘鼎鼐屬伊人，我方荷鋤斸烟雨。瓜田鈎带蓋阡陌，大者輪囷細旁午。殽函設險吾何補，日日青門自成趣。槿籬半破復牽蘿，夕霏晼晚留疏樹。娟然翠氣出眉嫵，喜得斯人慰遲暮。劇談欲寫塊磊胸，尚恐軒昂作莊語。畫師紛紛安足數，對此令人重豪素。陽陵公子傲雪林，灑落由來足風露。自言購取傾家貲，柴桑要伴歸來賦。兩郎後先千載餘，粉墨相追叶風度。懸之素壁足丘壑，噭噭猿啼起寒霧。
題盧鴻草堂圖 李彭
丈室幽雲織翠微，盧生草堂雲作扉。陰崖絕壑鳥跡稀，扶藜縱觀拂雲霓。心知丹轂赤吾族，要須愛身如愛玉。三十六峰幽意足，何必鑒湖分一曲。老仙寧上登封壇，一夜蠒生雙足間。不知此圖筆筆妙，巖巒映带冰霜顔。集賢學士從省歸，僧床卧觀晝掩扉。繡鞍那補塵化緇，不如盧郎駕鴻飛。老色蒼顔今採薇，故山風煙常滿衣。眼明見此社中客，盡謝東阡與西陌。
題包虎枕屏 李彭
兩虎肉醉欲醒時，饑腸得飽恣遊嬉。一虎當巖自哮吼，朝欲食子暮食妃。最後一虎絕長者，坐歗眼有百步威。豺狼當道正須汝，莫尋兔徑問狐狸。
列遵道以古銅爵見歸 李彭
何年銅爵姿狀古，如對高人開美度。重雲結疊虺虺雷，遶腹循環危欲雨。廉問御風之子孫，世南秘書藏肺腑。縱釴欲炙真垂涎，舉以壽卿吾所許。非無玉舟金叵羅，簡素睨之如糞土。奈何趙璧復來歸，知我懷茲會心侣。拂塵識面如故人，口不能言實莊語。細酌明窗舊索郎，伴我微吟度寒暑。
吳熙老家風雲圖 李彭
秦人屈鼎真畫師，胸蟠風雲人得知。獨無佳句自潤色，未忍援毫時吐之。酒澆塊磊遂倒槖，素練忽復翻淋漓。宛如盛怒生囊口，飈至霆擊何由追。墨雲霮䨴摧半岳，飛動殆莫窮端倪。征人解装馬伏櫪，居人墐户雞亦棲。虚堂高掛髪爲立，三伏凜凜無炎曦。吳侯憐我慘不樂，卷去隨手俱清夷。乃知非獨畫工妙，妄念起滅分毫釐。想當在笥常洶洶，不與關河相蔽虧。會當一雨被八表，何用袐藏深密爲。
題伯時畫蓮社圖 李彭
遠公得名喧宇宙，如意舉墮渠不知。何爲歗聚野狐羣，依經解義真成癡。柴桑老翁挽不留，籃輿醉衝烟靄歸。由來却具一隻眼，社中不著謝客兒。白業許時露消息，鼻觀參取初自誰。飲光微笑總爲此，至今留與後人疑。
題吳成伯家文與可所畫晚靄横春圖 李彭
湖州手參造化鑪，墨君老稚俱扶疏。含毫回作晚靄戲，凴軒丹青渾欲無。雨聲忽破鳥行急，木末尚掛窮猿呼。衰翁將雛來蕩槳，挽引斜暉到漁網。嵐昏那計目力長，厓傾欲陟天梯往。湖州雖仆妙相存，此畫他年人更珍。但恐君家風雨夜，山川斷取不無神。
晨起 李彭
晨起按行瓜芋區，園竪畦丁争殿最。蹲鴟壠底未輪囷，蒲鴿藤間懸鈎带。錦里先生態度同，青門故侯風味在。肥家敢望李衡奴，擊彊安用任棠薤。累人僅解口腹嘲，貰酒可免尋常債。含毫初不爲矜奇，遣興聊須風雨快。
韓熙載宴客圖 李彭
紫微華屋桂爲梁，中有侍兒宫樣粧。閉門投轄醉短舞，牛馬因風兩相忘。翠翹掛冠真細事，必能作賊無顧忌。堂上燭滅何足云，亦期羽林射鵰子。當年誰遣轉鴻鈞，終典哀榮厚恩禮。西風猶吹建業水，直恐姦魂污清泚。
次山谷答范信中韻 李彭
范君膽勇如季路，三穴笑談空狡兔。鋭頭初無儒生酸，果呼下邳换雙屨。往年風義公獨許，藥裹追攀險艱處。公隨瘴葉落瘴鄉，買舟反骨勞君去。少陵未築耒陽墳，尚喜宗文有環堵。人生萬事何所無，極目澄江鎖寒霧。
賦張邈所畫山水圖 李彭
異時頗愛宋元君，踏門畫史如雲屯。舐筆和墨太早計，解衣槃薄全天真。夢澤張侯飽閒暇，直疑胸中有成畫。酒酣耳熱呼不醒，澹墨淋漓疾揮灑。誰爲右轄賦招魂，遠過酸寒鄭廣文。怪底高堂見丘壑，欲攀松蘿尋石門。咫尺終南與王屋，翩翩不下如黄鵠。水南水北索價高，放浪猶歌紫芝曲。張侯愛畫入骨髓，腦脂遮眼良有以。筆端刻意寫遺民，要似留侯赤松子。如聞可汲用王明，會須添作貢公喜。
賦米芾所畫金山圖 李彭
憶昔扁舟帆正落，楊子江頭風浪惡。江心樓臺渾欲沈，不獨能高瓦棺閣。晚山接天波面平，白鷗去邊鐘磬鳴。雲昏上頭不可到，往來余懷今未寧。楚狂澹墨掃絹素，澄神卧遊知處所。欲披霧牖尋野僧，反向烟汀辨江樹。新詩葱蒨工於畫，川岑想像高堂掛。驊騮絕塵走千里，何勞遠處幽并夜。漸到潯陽不復前，安得仙山來眼邊。斷非毗耶掌中取，直疑壺公謫處天。新詩妙畫真有益，張衡南都能畢力。不如此詩氣崷崒，却使丹青句中識。
小憩琵琶亭呈環中養正 李彭
香山居士骨已冷，文采風流今未遙。捍撥何勞作胡語，寒江璧月想前朝。濤波竟夕相喧豗，吳檣楚柁争傾欹。老夫何暇知許事，但飲松醪炰蛤蜊。
客有以戲魚竹枕見餉作此謝之 李彭
蘄州笛竹含風漪，縹瓷斵月聊相依。白頭苦風癡女問，歲晚乃知非所宜。公從何處得此枕，勁節儲霜餘凜凜。遊戲真同赴壑魚，小窗夕陽助酣寢。餌甘釣深安可圖，長網横江嗟已疏。我寧低昂弄清泚，絕勝縷切太官厨。莫作枯魚過河泣，寄聲魴鱮慎出入。長伴幽人蓑笠眠，夢破寒沙風雨急。
同子蒼放船南山石壁下 李彭
南山修源何所似，顧癡鋪張側釐紙。酒酣潄墨風雨来，咫尺煙昏生萬里。韓侯静者妙英姿，乃呼扁舟共遨戲。我曹竟墮善幻中，叩舷歌呼但霑醉。寺下回潭凝不流，中有卧石如潛虬。孤峰已銜半規日，連山倒垂波底浮。韓侯風雅才甚優，胸中何止吞萬牛。未向承明草蓮燭，小留南國馴沙鷗。會須唤仗入天陛，尚憶谿邊横小舟。但願故人俱厚禄，平子不妨吟四愁。
何生復用塗字韻喜予從東坡遊作三篇見寄次韻答之後篇柬劉壯輿  其一 李彭
嶠南將成金匱書，喜又賜環香拂塗。萬釘圍腰乃爲祟，慣作臞仙多槁枯。元符相國泣前魚，長流百粤復羌胡。周漢二宣果明哲，金玉王度復關渠。
何生復用塗字韻喜予從東坡遊作三篇見寄次韻答之後篇柬劉壯輿  其二 李彭
東坡十年作謗書，多情杖屨作歸塗。雪堂公去頗削迹，來禽青李皆已枯。秋風醉索武昌魚，脚敲兩舷聲函胡。只今諸生典刑在，他日明公遊石渠。
何生復用塗字韻喜予從東坡遊作三篇見寄次韻答之後篇柬劉壯輿  其三 李彭
冰玉堂前十國書，君能讀之行坦塗。一洗談天千古舌，吕梁大壑何時枯。願君不用校魯魚，亦須調笑酒家胡。玉局仙翁無浪語，大禹以來未有渠。
喜二何從山谷遊復用塗字韻詩 李彭
水部諸郎蠆尾書，涪翁杖履傲當塗。斑斑束笋門下士，梔貎蠟言嚬笑枯。翰墨瀾翻縱壑魚，風采灑落鳯棲梧。寄語南州雙白璧，從今價重百車渠。
張僧繇畫胡僧看經 李彭
蒼崖倚天暝色起，風微槲葉藏猱子。老僧龐眉雪覆顴，梵音清遠發皓齒。向來萬法出此經，行行春蚓紆黄紙。覿面相呈事儼然，歸雲欲渡前溪水。
題夏氏萬賞亭 李彭
公家文莊佐縣官，萬國朝宗天不言。桂梁蘭室治私第，鳷鵲建章争絕倫。昭華穠李態度新，綠尊翠杓羅繽紛。人歸夜臺金狄泣，一種風流今尚存。小君家聲自陰后，五侯四貴印如斗。渠渠夏屋幾百椽，誰能近前畏左右。去天尺五付此郎，詩豪酒聖復専場。錦韉花驄折楊柳，霸陵惡少艾如張。危亭複閣來南州，佳客争門陪俊遊。朱轓皂蓋駐五馬，叵羅醉擲高陽侯。青蛾皓齒動星眸，尊前舞罷錦纒頭。參横月落了不問，四并在手吾何憂。腐儒蕭然愧環堵，藜莧胸中扊扅句。頽然被酒燭如虹，戲效吳歌歌白紵。
戲答賦蚊 李彭
江湖白鳥傳自古，蟄蟄孫寧亦如許。聚雷豈解殷晴空，媒孽耳根良自苦。野人睡美不聞鐘，草木苯尊森蟠胸。唼膚攻喙漫不省，躍躍自喜安足雄。若人才高樂譏評，滑稽能發古人興。勾引西風鏖細蟲，小醜何勞霍去病。
遊東園戲作長句 李彭
久客殊方無永味，排遣春愁逐遨戲。曉濟吳榜訪東園，欣欣草木多佳氣。縹瓷竹葉沃春心，黑面酪奴驅晝睡。親黨諸郎意氣豪，挽強對弈真能事。鄙夫魯鈍獨長吟，一聲望帝動歸思。
贈吳雲叟 李彭
宛城居士如冰雪，大藥親逢悟禪悦。丹霞正印君得提，洞下靈源渠未絕。净名杜口涉言詮，口如布穀意莫傳。心猿睡起六窗净，爲君作戲彈無弦。
贈張聖達 李彭
人言汝潁多奇士，秀潤如君飽風味。兩鞬馳射不作難，三峽倒流聊復爾。平生未識嵩少雲，三十六峰巖壑春。因君便覺來眼界，翻作新詩持餉君。
張子和子文以長句送朋壺次韻答之 李彭
下自成蹊藝桃李，此語聊持餉吾子。南風吹句落窗几，蕭然出塵天下士。詩壇挑戰生一秦，窮瞎水部好仍昆。氣無萬里照夜白，伏櫪麒麟收驚魂。荆州但獲一人半，二雋風流眼中見。機雲空誇千里蓴，如公筆端那復倦。我誦懷沙自療饑，時時間出危苦詞。鳴蛙兩部頗娯聽，鉅竹千竿端相持。督郵雖賤不勤置，儼然真辨絕交事。知君風味似建康，連璧頓來隨俗吏。漫澆平時過秦胸，經醉咄咄成書空。兒曹爲具明蠒紙，欲賦雌蜺吞晴虹。懸知在德不在酒，耳熱清狂須酒後。客來舉觴不得言，舌本因之忘可否。擊柝相聞非路長，濤波隔津成兩鄉。待我營巢浣花了，過君更僕對繩床。
用擬古韻答瑛上人 李彭
劇飲徑須尊有癭，搜攪新詩轉遒緊。誰知雲窗除饉男，燕坐微吟兼粲忍。吾衰霾霧滿胸中，玩味甘腴真雋永。含毫覓句剩欲酬，時有寒泉汲舊井。
先成都訪故園得顔家斷壠碑 李彭
我生性僻喜客卿，有練先書無復贏。墨池筆冡聊爾耳，春蛇秋蚓勞譏評。正書不數黄庭經，况復焦巖瘞鶴銘。永和題尾束高閣，醬瓿往往多蘭亭。怒猊渇驥日遠屏，嚴家餓隸當吞聲。千金敝帚不自見，憎雞愛騖何癡生。我家成都萬人傑，向來古心冶金鐵。顔公斷石出糞壤，一落眼界清思發。政如令嚴亞夫軍，中天夜寂懸明月。速須乞靈向若人，運斤成風萬鈞力。筆端寫我剛直胸，復與顔公振遺烈。
宴清心閣 李彭
馬尾垂楊已墮綿，春風暴謔惱中年。驅車作意訪花縣，地主風流仍更賢。倦遊不比長卿慢，自迎傑閣開清宴。高談雄辨俯飛鳥，急管哀絃徹河漢。君侯筆端妙入神，百斛炳焕扛龍文。承明合受鸎花繞，何事斂板趨埃塵。清朝好士如好色，况茲卓絕流輩百。追鋒看即朝日邊，莫道垂綸在幽昃。
阻風雨封家市 李彭
往時李成寫驟雨，萬里古色毫端聚。行人深藏鳥不度，便覺非復鵝溪素。龍眠老腕作陽關，北風低草雲埋山。行人客子兩愁絕，未信蒲萄能解顔。兩郎了了解人意，似是畫我封家市。戲作新詩排晝睡，忽有野雁鳴天際。
贈中上座 李彭
粲可仍孫本吳産，萬遍蓮花亦遮眼。時時幻作文於菟，寂寥恨得斯人晚。我如叔夜七不堪，倦書羞學蠹書蟫。已約東湖徐孺子，招公山北復山南。
贈宗紱上座 李彭
蒲萄不飲熊耳杯，薰爐甘作槖駝坐。胸中皎鏡湛靈源，結習已空花自墮。眼明見此除饉男，妙語時時零玉唾。稻畦摩衲丈夫事，吾獨知之胡不果。鈎章棘句竟何禆，徒遣詩人嘲飯顆。
觀法華牛鬬戲呈戒上座 李彭
雞棲于塒晚山碧，兩牛偃蹇萬鈞力。黄鐘滿脰鳴相歡，歘起緣何作勍敵。水牯敗績秋風前，穿林觳觫蹊人田。幾無將軍破燕虜，適堪衞尉駕車轅。碧眼山僧可人意，大牛小牛與穿鼻。更須宴坐三十年，直待無鞭更無轡。
雪夜書懷 李彭
夜烹伏雌歌偪側，泰山其頹吾道阨。天邊奎壁殞蘇公，諸君往往瀕蠻貊。帝遣仙儒玉局翁，涕下悲吟夜蕭索。冰姿玉立似平生，化作人間截肪白。黄屋久悟金縢書，豫行温詔歸遷客。嶠南華髪老先生，解羈來卜愚溪宅。枉遭越犬吠蒼皇，莫吟冰柱要呵責。重瞳雖復達四聰，尚恐乘軒多令色。短檠花重寒不眼，南望猶嗟萬山隔。
蝴蝶詩 李彭
碧梧翠竹名家兒，今作栩栩蝴蝶飛。山川阻深網羅密，君從何處能來歸。疑君枕肱作莊夢，誤隨秋風訪天涯。大兒稍黠兒中虎，小兒初學繡帳語。青娥皓齒越中女，夜挑錦字停機杼。可歎不可思，可思不可見。君來翻作昧平生，看朱成碧非君面。耿蘭作報斷人腸，况復雀聲哦洞房。不知真是玉人否，大鈞刻彫不可量。君不聞蜀天子，化爲杜鵑似老烏。悲啼清血百花盡，有恨不吐歸黄壚。又不見湘纍平生女嬃罵，空遺離騷萬鈞價。楚些許時招不來，亦復穿花繞寒夜。願君莫飛入兔園，青春粲粲花葉繁。雄蜂雌蝶閙如雨，於君一脚不可安。
贈詵首座 李彭
上人鬚髪森如戟，年少寧爲萬人敵。父兄膏血染敵戈，晚作梵王門下客。西州白㲲爛生光，來逐鳯棲山寺凉。萬遍蓮花君自足，曹溪一滴定須嘗。
中秋遇雨夜將半素月流天可愛感予賦詩 李彭
雲將長空斮絮晴，膚寸而合雨建瓴。阿香推車不知倦，雅意望舒無復明。地行賤臣未辨訴，斜漢左界俄無聲。雖非西園清夜樂，起予縹瓷來酌醽。舉觴嬋娟聽我語，樽下藉汝攻愁城。長令屏翳當令節，莫遣楚氛蔽明月。